
ABSTRACT
Una din îndatoririle profesionale fundamentale ale cadrelor didactice este aceea  de a colabora cu toţi actorii implicaţi în procesul educativ, prin stabilirea şi dezvoltarea de relaţii de respect reciproc cu elevii, părinţii şi tutorii acestora. 
În forme mai uşoare sau mai accentuate, violenţa profesorilor faţă de elevi este o realitate din spaţiul şcolii, care încalcă principiile de educaţie şi de drept şi care poate avea consecinţe grave şi de lungă durată asupra elevilor. 

Fenomenul, mai puţin recunoscut şi acceptat în spaţiul şcolii, contravine flagrant cu statutul şi responsabilităţile unui cadru didactic. Cel mai frecvent comportament neadecvat al profesorilor îl constituie agresiunea verbală faţă de elevi, de la forme mai simple - atitudini ironice, ţipete - la forme mai grave - injurii, jigniri, insulte.

Un alt tip de comportament neadecvat al profesorilor faţă de elevi se referă la agresiunea non-verbală. Aceasta ia uneori forme mai uşoare – ignorarea mesajelor elevilor şi neacordarea de atenţie acestora –, care nu caracterizează o relaţie optimă profesor - elev şi constituie bariere în comunicarea didactică. Uneori agresiunea non-verbală a profesorilor se exprimă în forme mai grave: gesturi, priviri ameninţătoare, însoţite de atitudini discriminatorii şi de marginalizare a unor elevi. 

Astfel de manifestări din partea profesorilor au implicaţii grave atât asupra climatului şcolar, cât şi asupra elevilor, cărora le influenţează negativ stima de sine, le reduce motivaţia pentru învăţare, transformând şcoala într-un spaţiu de insecuritate.
Lucrarea - care are la bază şi informaţii transmise de corespondenţii Centrului European de Cercetare şi Documentare Parlamentară din parlamentele naţionale ale statelor membre
 - prezintă aspecte referitoare la reglementarea, în statele membre UE, a sancţiunilor  disciplinare, penale/civile care pot fi aplicate şi cazurilor de abuz verbal al profesorilor faţă de elevi.

I. CONSIDERAŢII INTRODUCTIVE

▪ Textele legislative şi regulamentele/reglementările şcolare din statele membre se referă îndeosebi la formele de violenţă ale elevilor şi la modalităţile de prevenire şi sancţionare a acestora, prevederile referitoare la comportamentul neadecvat  - care include şi agresiunea verbală - al cadrelor didactice având un caracter general şi nestatuând sancţiuni clare. 

▪ Faptele de violenţă mentală (inclusiv violenţa verbală) şi fizică comise de profesori împotriva elevilor pot fi considerate atât abateri disciplinare, cât şi infracţiuni penale. 


Abaterea este definită ca şi conduita/fapta care justifică acţiunea disciplinară, dacă este comisă pentru prima dată. Comportamentul abuziv faţă de elevi/părinţii acestora, de alţi angajaţi/membri ai publicului sau acte minore considerate ca fiind contrare asigurării securităţii copiilor sunt exemple de abateri care pot conduce la acţiunea formală în procedura disciplinară. În unele cazuri, aspectele semnalate ca abateri pot avea manifestări extreme şi pot căpăta natura unor abateri grave.

Spre deosebire de legislaţia penală sau contravenţională, legislaţia muncii nu enumeră şi nu descrie în mod concret abaterile disciplinare. Astfel, caracterul ilicit al faptei rezultă din încălcarea:

a) normelor legale; 
b) regulamentului intern; 
c) contractului individual de muncă; 
d) contractului colectiv de muncă;  

e) ordinelor şi dispoziţiilor legale ale conducătorilor ierarhici.

În cazul angajării răspunderii disciplinare, gradul de vinovăţie constituie unul din criteriile folosite pentru individualizarea sancţiunii.

Pentru existenţa unei abateri disciplinare, este necesar ca fapta săvârşită să aibă consecinţe negative asupra relaţiilor care se stabilesc între membrii unui colectiv. 
Dacă sunt probate elementele constitutive ale abaterii disciplinare, respectiv existenţa faptei ilicite, vinovăţia şi existenţa unui rezultat dăunător, legătura de cauzalitate se prezumă. 
Pentru faptele care intră în categoria infracţiunilor penale, sunt aplicabile prevederile corespunzătoare din Codul penal. Gravitatea unei infracţiuni poate fi stabilită în funcţie de mai multe criterii: 

- intensitatea acţiunii făptuitorului;

- durata acţiunii făptuitorului;

- personalitatea victimei;

- numărul victimelor;

- consecinţele rezultate;

- trăsăturile specifice locului public.
▪ Legislaţia statelor membre UE în materie nu conţine sancţiuni exprese pentru agresarea verbală a elevilor de către profesori. În cazul în care, în funcţiile de criteriile menţionate, abuzul verbal poate fi încadrat în categoria abaterilor disciplinare/infracţiunilor penale, au aplicabilitate prevederile legale care instituie sancţiuni disciplinare/penale specifice.
▪ În România, potrivit dispoziţiilor legale din noul Regulament de organizare şi funcţionare a unităţilor de învăţământ preuniversitar (2015), personalul didactic are obligaţii şi responsabilităţi de natură profesională şi morală a căror încălcare conduce la aplicarea de sancţiuni disciplinare. Noul Regulament prevede obligaţia personalului didactic de a avea o ţinută morală demnă, în concordanţă cu valorile educaţionale pe care trebuie să le transmită elevilor, precum şi interdicţia folosirii violenţei verbale (etichetare, injurii, insulte) faţă de elevi sau părinţi, cu referire la diferite aspecte (naţionalitate, religie, stare socială etc.)
.

Sancţiunile disciplinare aplicabile sunt reglementate de Legea educaţiei naţionale (nr.1/2011):

«SECŢIUNEA 11: Răspunderea disciplinară şi patrimonială
Art. 280
(1) Personalul didactic, personalul didactic auxiliar, precum şi cel de conducere, de îndrumare şi de control din învăţământul preuniversitar răspund disciplinar pentru încălcarea cu vinovăţie a îndatoririlor ce le revin potrivit contractului individual de muncă, precum şi pentru încălcarea normelor de comportare care dăunează interesului învăţământului şi prestigiului unităţii/instituţiei, conform legii.
(2) Sancţiunile disciplinare care se pot aplica personalului prevăzut la alin. (1), în raport cu gravitatea abaterilor, sunt:
a) observaţie scrisă;
b) avertisment;
c) diminuarea salariului de bază, cumulat, când este cazul, cu indemnizaţia de conducere, de îndrumare şi de control, cu până la 15%, pe o perioadă de 1-6 luni;
d) suspendarea, pe o perioadă de până la 3 ani, a dreptului de înscriere la un concurs pentru ocuparea unei funcţii didactice superioare sau pentru obţinerea gradelor didactice ori a unei funcţii de conducere, de îndrumare şi de control;
e) destituirea din funcţia de conducere, de îndrumare şi de control din învăţământ;
f) desfacerea disciplinară a contractului individual de muncă.»
II. PREVEDERI LEGALE DIN STATELE MEMBRE PRIVIND SANCŢIUNILE APLICABILE CADRELOR DIDACTICE, INCLUSIV PENTRU AGRESAREA VERBALĂ A ELEVILOR
AUSTRIA

Bază legală

Legea privind învăţământul în şcoli

Legea privind funcţia publică
Legea privind angajaţii contractuali
Codul penal

▪ Potrivit art.47, paragraf 3 din Legea privind învăţământul în şcoli, în procesul educaţional sunt interzise pedepsele corporale, insultele şi pedepsele colective.

Sancţiunile disciplinare prevăzute de art.92 din Legea privind învăţământul în şcoli sunt:

- mustrarea;

- amenda administrativă al cărei cuantum poate fi de maximum o jumătate din salariul lunar;

- amenda administrativă al cărei cuantum variază între valoarea a 1 - 5 salarii lunare.

▪ Sancţiuni penale ce pot avea aplicabilitate
Insulta se pedepseşte cu închisoare de până la un an sau amendă, iar dacă este comisă prin violenţă, cu închisoare de până la doi ani sau cu amendă (art.185).

Calomnia se pedepseşte cu închisoare de până la un an sau cu amendă ; dacă actul a fost comis în public sau prin răspândirea de înscrisuri, se pedepseşte cu închisoare de până la doi ani sau cu amendă (art.186).
Defăimarea se pedepseşte cu închisoare de până la doi ani sau cu amendă, iar dacă actul a fost comis în public, într-o adunare sau prin răspândire de înscrisuri, cu închisoare de până la doi ani sau cu amendă (art.187).
BELGIA
▪ Bază legală
Potrivit art.127(1) din Constituţie, Parlamentele Comunităţii franceze şi Comunităţii flamande, fiecare pentru sine, reglementează domeniul învăţământului, prin decret (având forţă de lege în regiunile de limbă franceză şi, respectiv, flamandă).
În Comunitatea franceză, legislaţia privind statutul personalului din învăţământ include: 
- Decretul din 6 iunie 1994 privind statutul membrilor personalului subvenţionat din învăţământul de stat subvenţionat
;

- Decretul regal privind statutul membrilor personalului director şi din învăţământ, al personalului auxiliar din învăţământ, al personalului paramedical din instituţiile de învăţământ, de pază, primar, specializat, mediu, tehnic, de promovare socială şi artistică a statului, al internatelor de pe lângă aceste instituţii şi al membrilor personalului din serviciul de control însărcinat cu supravegherea acestor instituţii
;

- Decretul Guvernului Comunităţii franceze pentru conferirea de forţă obligatorie deciziei Comisiei paritare comunitare a învăţământului fundamental public subvenţionat din 14 martie 2013 stabilind cadrul Regulamentului de muncă
.

▪ Agresiunea verbală nu este prevăzută explicit ca abatere supusă unei sancţiuni disciplinare/penale, dar poate fi încadrată în conceptul de hărţuire morală la locul de muncă, aşa cum este definit în Regulamentul de muncă în învăţământ (art.30), respectiv: conduită abuzivă şi repetată, precum comportamente verbale, non-verbale sau corporale având ca obiect sau ca efect atingerea personalităţii sau integrităţii psihice a unui angajat sau a vieţii sale private, despre care cel vinovat ştie sau ar trebui să ştie că afectează demnitatea bărbaţilor şi a femeilor la locul de muncă. 
▪ Sancţiunile disciplinare aplicabile profesorilor pentru abateri în activitatea profesională sunt prevăzute în Decretul din 6 iunie 1994 privind statutul membrilor personalului subvenţionat din învăţământul de stat subvenţionat (Capitolul IX – Regimul disciplinar, art.64-74).
Ierarhia sancţiunilor disciplinare aplicabile cadrelor didactice numite cu titlu definitiv este următoarea :
1) mustrarea ; 

2) blamul ; 

3) reţinerea din salariu;  se aplică pe o durată cuprinsă între o lună şi trei luni; cuantumul reţinerii nu poate depăşi 1/5 din salariul brut;

4) suspendarea ca măsură disciplinară; se pronunţă pentru maximum un an; persoana în cauză este îndepărtată din funcţie şi beneficiază de jumătate din salariul brut;

5) retrogradarea; 

6) disponibilizarea ca măsură disciplinară; durata disponibilizării este cuprinsă între unu şi cinci ani; persoana în cauză este îndepărtată din funcţie şi beneficiază, în primii doi ani, de un salariu egal cu jumătate din salariul acordat în activitate; 

7) demisia obligatorie din funcţie; 

8) revocarea (concedierea fără preaviz).

Sancţiunea disciplinară se radiază, din oficiu, la expirarea următoarelor termene:

1) un an pentru mustrare şi blam;
2) doi ani pentru reţinerea din salariu;
3) cinci ani pentru suspendarea disciplinară;
4) şapte ani pentru disponibilizare ca măsură disciplinară.
▪ Sancţiunea revocării este impusă în cazul săvârşirii unor abateri grave. Potrivit art.37 din Regulamentul de muncă în învăţământul de stat subvenţionat, se consideră abatere gravă permiţând Puterii organizatoare
 concedierea fără preaviz, orice încălcare a legii care, imediat şi definitiv, face imposibilă orice colaborare profesională între membrii personalului temporar şi Puterea organizatoare. Un membru al personalului poate fi îndepărtat din funcţii imediat pentru abatere gravă în caz de flagrant delict sau în cazul în care plângerile la adresa acestuia au caracter grav necesitând, în interesul muncii educaţionale, îndepărtarea din şcoală a cadrului didactic în cauză. 
▪ Dacă abaterea săvârşită de un cadru didactic (inclusiv agresiunea verbală) întruneşte elementele constitutive ale unei infracţiuni penale, sancţiunile aplicabile sunt cele prevăzute de Codul penal. 
Acţiunea penală pentru faptele care fac obiectul unei proceduri disciplinare suspendă procedura şi pronunţarea deciziei disciplinare, cu excepţia cazului de flagrant delict sau a cazului în care faptele constatate, legate de activitatea profesională, sunt recunoscute de membrul personalului didactic în cauză.

Indiferent de rezultatul acţiunii penale, autoritatea administrativă se pronunţă asupra aplicării sancţiunilor disciplinare. În această apreciere, autoritatea disciplinară trebuie să ţină seama de materialitatea faptelor definitiv stabilite prin hotărârea penală (art.73 din Regulamentul de muncă în învăţământul de stat subvenţionat).

▪ Sancţiuni penale ce pot avea aplicabilitate 

Ameninţarea se pedepseşte cu închisoare de la şase luni la cinci ani şi cu amendă cuprinsă între 100 şi 500 € (art.327).  
În cazul în care ameninţarea este adresată unei persoane vulnerabile din motive de vârstă, stare de gravidie, boală, infirmitate sau deficienţă fizică/mentală, minimul pedepselor se dublează (art.330-bis).

Hărţuirea se pedepseşte cu închisoare de la 15 zile la doi ani şi cu amendă cuprinsă între 50 şi 300 € sau numai cu una din aceste sancţiuni. Dacă faptele sunt comise împotriva unei persoane vulnerabile din motive de vârstă, stare de gravidie, boală, infirmitate sau deficienţă fizică/mentală, minimul pedepselor se dublează (art.442-bis). 
Minimul acestor pedepse se poate dubla, dacă mobilul delictului îl constituie ura, dispreţul/ostilitatea faţă de o persoană din cauza rasei, a culorii pielii, a ascendenţei, a originii naţionale sau etnice, a naţionalităţii, sexului, orientării sexuale, stării sale civile, naşterii, vârstei, averii, convingerii religioase sau filozofice, stării de sănătate prezente sau viitoare, unui handicap, limbii, convingerii sale politice, convingerii sale sindicale, unei caracteristici fizice sau genetice sau originii sale sociale (art.442-terţ).

Calomnia se pedepseşte cu închisoare între 8 zile şi un an şi cu amendă cuprinsă între 26 şi 200 €, în cazul în care a fost făcută: în cadrul unor întâlniri sau în locuri publice; în prezenţa mai multor persoane, într-un loc nepublic, dar deschis unui anumit număr de persoane având dreptul de a se aduna sau de a-l frecventa; într-un loc oarecare, în prezenţa persoanei ofensate şi în faţa martorilor; prin înscrisuri tipărite sau nu, prin imagini sau embleme afişate, distribuite sau vândute, puse în vânzare sau expuse privirilor publicului; prin înscrisuri care nu sunt făcute publice, dar sunt adresate sau comunicate mai multor persoane (art.444).
DANEMARCA
Bază legală

Legea privind şcolile municipale primare şi secundare

Codul penal 

▪ Nu există reglementări legale exprese referitoare la sancţionarea cazurilor de agresiune verbală ale profesorilor împotriva elevilor din şcoli. Potrivit Ordinului ministerial nr.697/23 iunie 2014, cadrele didactice au la dispoziţie un set de măsuri prin care să asigure respectarea ordinii în şcoli şi în clase.

▪ Dacă măsura luată de un profesor este disproporţionată faţă de abaterea comisă de elev, cadrul didactic în cauză poate fi sancţionat cu mustrare, cu avertisment sau cu suspendare.
În cazurile grave, în care profesorul comite o infracţiune, acesta este sancţionat potrivit prevederilor Codului penal.

▪ Competenţa angajării/demiterii unui cadru didactic revine consiliilor municipale (Legea privind şcolile municipale primare şi secundare). 

▪ Sancţiuni penale ce pot avea aplicabilitate
Calomnia se pedepseşte cu amendă sau cu închisoare de până la 4 luni (Capitolul 27, art.267).
Defăimarea se pedepseşte cu închisoare de până la 2 ani şi patru luni (Capitolul 27, art.268).

ESTONIA
▪ Bază legală
Legea privind şcolile primare şi cele secundare

Legea privind protecţia copilului 

▪ Potrivit art.32(3) din Legea privind şcolile primare şi secundare, pentru prevenirea violenţei mentale şi fizice asupra elevilor, şcolile au obligaţia de a lua măsurile de protecţie corespunzătoare şi de a coopera cu părinţii, cu membrii conducerilor şcolilor şi, după caz, cu poliţia/alte autorităţi şi experţi în domeniu. Procedura de notificare a incidentelor la adresa securităţii mentale/fizice a elevilor, precum şi procedura de soluţionare a unor astfel de incidente se stabilesc prin regulamentele şcolare.

Legea privind şcolile primare şi cele secundare prevede, la art.44 – Asigurarea securităţii fizice şi mentale în şcoală -, că procedura de prevenire a situaţiilor care pun în pericol siguranţa mentală sau fizică a elevilor şi angajaţilor şcolii, reacţiile la aceste situaţii, notificarea incidentelor, soluţionarea incidentelor şi procedura pentru aplicarea măsurii prevăzute la paragraful (7) din prezentul articol (controlul la intrarea şi ieşirea din şcoală) se stabilesc prin regulamentele interne ale şcolilor, cu aprobarea proprietarului şcolii.
Dispoziţiile art.24 din Legea privind protecţia copilului interzice neglijarea copilului, abuzul mental, emoţional, fizic sau sexual comis asupra unui copil, inclusiv umilirea, înspăimântarea şi pedepsirea fizică, pedepsirea unui copil în orice alt mod care îi pune în pericol sănătatea mentală, emoţională sau fizică.
▪ Potrivit art.121 din Codul penal, sancţiunea pentru comiterea infracţiunii de abuz fizic - fapta ce aduce atingere sănătăţii unei persoane (inclusiv sănătăţii mentale) -  este amenda sau închisoare de până la un an.

Fapta se sancţionează penal cu amendă sau cu închisoare de până la cinci ani, dacă :

- provoacă unei persoane o rană ce persistă cel puţin 4 săptămâni ;

- este comisă în cadrul unor relaţii strânse sau al unor relaţii de subordonare ;

- este comisă în mod repetat.

▪ Demiterea cadrelor didactice se desfăşoară în condiţiile prevăzute de Legea privind contractele de muncă. 

FINLANDA

▪ Bază legală

Legea învăţământului nr.628/1998 

Codul penal

Legea funcţionarilor publici din administraţia publică locală nr.304/2003

Conduita profesorilor – care au statut de funcţionari publici – este guvernată de dispoziţiile art.17.2 din Legea 304/2003 privind funcţionarii publici din administraţia publică locală. Potrivit acestor dispoziţii, cadrele didactice au obligaţia de a-şi îndeplini îndatoririle profesionale cu imparţialitate şi de a avea o conduită corespunzătoare statutului şi profesiei. 

Conform art.29 din Legea nr.628/1998 privind învăţământul de bază, actorii din comunitatea educaţională au dreptul la un mediu educaţional sigur.

Şi Convenţia cu privire la drepturile copilului (ratificată de Finlanda prin Decretul guvernamental nr.60/1991) prevede obligaţia statelor părţi de a asigura respectarea disciplinei în şcoală, în scopul protejării demnităţii umane a copilului (art.28). De asemenea, Convenţia interzice aplicarea de tratamente crude, inumane sau degradante (art.37.a). 

▪ Încălcarea gravă a obligaţiei de respectare a standardelor de conduită etică prevăzute la art.17.2 din Legea 304/2003 sau o conduită neconformă cu Convenţia drepturilor copilului poate avea ca rezultat încheierea/anularea relaţiilor de muncă ale unui funcţionar public. 
Titularii funcţiei publice care nu şi-au îndeplinit sau au încălcat îndatoririle corespunzătoare funcţiei pot fi concediaţi numai după emiterea unui avertisment vizând obligaţia de corectare a conduitei. 
Avertismentul nu este necesar dacă încheierea relaţiei contractuale de muncă este provocată de o încălcare atât de gravă, încât nu este de aşteptat ca angajatorul să continue relaţia de muncă.  
▪ Cauzele rezilierii contractului de muncă/concedierii sunt prevăzute la art.35 din Legea funcţionarilor publici din administraţia publică locală.
Angajatorul poate rezilia contractul de muncă al unui angajat numai pentru un motiv profesional adecvat şi grav imputabil titularului funcţiei publice: 
- o încălcare gravă sau neglijarea îndatoririlor profesionale; 
- încălcarea legii sau a reglementărilor care au un impact deosebit asupra relaţiilor de muncă; 
- modificarea semnificativă a capacităţii personale a titularului funcţiei publice, având ca rezultat incapacitatea acestuia de a-şi exercita activitatea profesională. 
La evaluarea caracterului adecvat şi a gravităţii motivului se iau în consideraţie circumstanţele specifice ale angajatorului şi ale titularului funcţiei.

Potrivit art.41 din legea menţionată, angajatorul poate trece la desfacerea imediată a contractului de muncă, indiferent de durata contractului, numai pentru motive foarte grave, de exemplu, încălcarea sau neglijarea obligaţiilor prevăzute de lege/reglementările legale cu impact material asupra relaţiilor de muncă.
▪ Sancţiuni penale ce pot avea aplicabilitate
Defăimarea se pedepseşte cu amendă (Capitolul 24, art.9) ;

Ameninţarea se pedepseşte cu amendă sau cu închisoare de până la doi ani (Capitolul.25, art.7).

FRANŢA
▪ Bază legală

Codul educaţiei

Legea nr.83-634 din 14 iulie 1983 privind drepturile şi obligaţiile funcţionarilor

Codul penal 

▪ Nu există reglementări specifice referitoare la sancţiunile pentru agresarea verbală a elevilor de către profesori.  
Codul educaţiei interzice cadrelor didactice să aibă o conduită incompatibilă cu exercitarea funcţiei de cadru didactic (art.R914-102), impunând acestora obligaţia respectării demnităţii elevului (art.R511-13). 
▪ Cadrele didactice au statut de funcţionari publici
. Potrivit Codului funcţiei publice, funcţionarului care nu îşi îndeplineşte îndatoririle profesionale îi pot fi aplicate măsuri disciplinare. 
În general, se consideră abatere disciplinară comportamentul unui funcţionar care împiedică buna funcţionare a serviciului sau aduce atingere imaginii publice a serviciului. Întrucât nu există o enumerare legală şi limitativă a abaterilor de natură a justifica o sancţiune disciplinară, organele competente ale administraţiei sunt cele abilitate de a califica anumite fapte drept abateri (luând în considerare comportamentul în ansamblu al agentului); acestea apreciază dacă fapta imputabilă constituie (prin prisma obligaţiilor care revin funcţionarului) o abatere care justifică punerea în mişcare a acţiunii disciplinare. Abaterea, care poate avea drept consecinţă aplicarea unei sancţiuni, poate consta în neîndeplinirea obligaţiilor legale sau regulamentare, într-o acţiune/inacţiune care poate constitui o faptă penală sau pur şi simplu o abatere de la normele etice. 
Potrivit principiului proporţionalităţii, severitatea sancţiunii trebuie să corespundă gravităţii abaterii.

Nu constituie abateri pasibile de sancţiuni disciplinare: incompetenţa profesională, comportamentele reprobabile imputabile unei stări patologice legal recunoscute sau faptele acoperite de amnistie.

Spre deosebire de abatere, care constituie neîndeplinirea deliberată a obligaţiilor profesionale sau refuzul de modificare a conduitei, incompetenţa profesională este consecinţa unei inaptitudini/incapacităţi a agentului care poate fi sancţionată prin demitere.

În procedura de demitere pentru incompetenţă profesională, este pusă în cauză competenţa profesorului, lipsa de eficacitate a activităţii acestuia, incapacitatea acestuia de a-şi îndeplini corespunzător sarcinile profesionale.
 
Astfel, demiterea pentru incompetenţă profesională poate fi justificată de :

- inaptitudinea pedagogică a unui cadru didactic, incapacitatea acestuia de a-şi corecta practicile în ciuda sfaturilor oferite, la care se adaugă dificultăţile relaţionale cu colegii şi părinţii elevilor şi manifestări comportamentale de natură a compromite securitatea elevilor ;

- nerespectarea programului de muncă, incapacitatea de a lucra în echipă, lipsa de rigoare în executarea sarcinilor încredinţate, lentoarea şi mediocritatea în activitatea prestată, lipsa de etică profesională.

Dacă funcţionarul îndeplineşte condiţiile necesare pentru a se pensiona şi a beneficia imediat de pensie, demiterea are ca efect pensionarea din oficiu. În caz contrar, funcţionarul are dreptul la o indemnizaţie în condiţiile prevăzute de art.61 din Decretul 85-986 din 16 septembrie 1985 modificat referitor la regimul special al anumitor funcţionari ai statului şi al anumitor modalităţi de încetare definitivă a funcţiilor.
 
Potrivit Legii nr.83-634 din 14 iulie 1983 privind drepturile şi obligaţiile funcţionarilor:
- abaterile comise de cadrele didactice se sancţionează disciplinar, fără a se afecta, dacă este cazul, pedepsele prevăzute de legea penală (art.29) ;
- în cazul unei abateri grave comise de un funcţionar, fie că este vorba de neîndeplinirea obligaţiilor profesionale sau de o infracţiune de drept comun, autorul abaterii poate fi suspendat de autoritatea disciplinară, care sesizează imediat consiliul de disciplină. 
Orice abatere profesională şi/sau personală gravă a cadrelor didactice poate avea drept consecinţă : a)intervenţia comisiei de disciplină, cu posibilitatea aplicării unei sancţiuni clasice (inclusiv demiterea); b) acţiunea în faţa instanţelor penale, care pot pronunţa pedepse penale, inclusiv pedeapsa interdicţiei exercitării profesiei. 
▪ Spre deosebire de abaterile disciplinare care nu sunt enumerate de textele legale, sancţiunile prevăzute pentru acestea sunt strict prevăzute de lege. 
- Art.66 din Legea din 1984-16 din 11 ianuarie 1984 privind dispoziţiile statutare referitoare la funcţia publică de stat reglementează sancţiunile disciplinare, care au aplicabilitate şi pentru cadrele didactice.    

“Art.66 
Sancţiunile disciplinare sunt clasificate în patru grupe:

Prima grupă:

- avertismentul;

- blamul.

A doua grupă:

- radierea de pe lista de promovare;

- retrogradarea din funcţie;

- excluderea temporară din funcţie pe o durată de maximum 15 zile;

- mutarea din post.

A treia grupă:

- retrogradarea;

- excluderea temporară din funcţie pe o perioadă cuprinsă între 3 luni şi 2 ani;

A patra grupă:

- pensionarea din oficiu;

- revocarea.”
Dintre sancţiunile care fac parte din prima grupă, numai sancţiunea blamului este înregistrată în dosarul funcţionarului. Sancţiunea se radiază automat din dosar la expirarea unui termen de trei ani dacă, în această perioadă, nu a mai intervenit nici o altă sancţiune. 
Radierea de pe lista de promovare poate fi pronunţată şi cu titlu de sancţiune complementară pentru una din sancţiunile din grupele a doua şi a treia.

Excluderea temporară din funcţie (privativă de orice remunerare) poate fi însoţită de o suspendare condiţionată totală sau parţială. Excluderea temporară din funcţie din cea de-a treia grupă nu poate avea ca efect reducerea duratei excluderii la mai puţin de o lună. Aplicarea unei sancţiuni disciplinare din a doua sau a treia grupă  în termen de cinci ani de la pronunţarea excluderii temporare antrenează revocarea suspendării. În schimb, dacă, în această perioadă, nu s-a pronunţat nici o sancţiune disciplinară (alta decât avertismenul sau blamul), persoana în cauză este scutită definitiv de îndeplinirea părţii din sancţiune pentru care a beneficiat de suspendare.

Persoanelor sancţionate cu pensionarea din oficiu/revocarea din funcţie li se poate aplica pedeapsa accesorie a interzicerii exercitării oricărei funcţii într-o instituţie publică sau privată, fie pe durată determinată, fie definitivă.

Potrivit Codului educaţiei, Consiliul de disciplină este cel care propune sancţiunea cea mai potrivită pentru o abatere comisă de un profesor. Sancţiunea poate fi contestată în faţa Tribunalului administrativ.

- Pentru profesorii din învăţământul superior, art.L952-8 din Codul educaţiei reglementează o scară progresivă a sancţiunilor:

a) mustrarea;

b) amânarea în promovare pe o durată de maximum doi ani ;

c) retrogradarea;
d) interdicţia promovării într-o clasă, grad sau corp superior pe o durată de maximum doi ani;
e) interdicţia exercitării oricărei funcţii în învăţământ sau în cercetare sau a unora dintre aceste funcţii într-o instituţie sau în toate instituţiile publice de învăţământ superior timp de maximum 5 ani, cu privarea de jumătate sau totală de salariu;

f) pensionarea din oficiu;
g) revocarea. 
▪ Unele condamnări penale au ca efect pierderea calităţii de funcţionar public. Administraţia se află atunci într-un caz de «competenţă legată»
, având obligaţia de a proceda la revocarea agentului pe cale de decizie:

- în cazul în care, într-o hotărâre judecătorească definitivă se menţionează expres, cu titlu de pedeapsă complementară, pierderea parţială sau totală a drepturilor civice, civile şi de familie, definite la art.131-26 din Codul penal;

- în cazul în care, într-o hotărâre judecătorească definitivă se menţionează expres, cu titlu de pedeapsă complementară, interdicţia exercitării unei profesii publice (art.131-27 din Codul penal).
▪ Pentru fapte grave săvârşite în exercitarea funcţiei, suplimentar sancţiunii disciplinare, cadrele didactice pot face subiectul unei pedepse penale prevăzute în Codul penal.

Sancţiuni penale ce pot avea aplicabilitate
Ameninţarea care face referire la apartenenţa/non-apartenenţa victimei la o etnie, naţie, rasă sau religie, orientare/identitate sexuală se pedepseşte cu închisoare de doi ani şi amendă de 30.000 €. Pedeapsa poate fi însoţită şi de interdicţia exercitării, direct sau indirect, a profesiei (art.222-18-1 ; art.222-18-2).
Hărţuirea morală se pedepseşte cu doi ani de închisoare şi cu amendă de 30.000 € (art.222-33-2).
GERMANIA
▪ Legislaţia în materie nu conţine prevederi exprese referitoare la sancţiunile aplicabile profesorilor în caz de agresare verbală a elevilor.
Fiecare land are propria lege a învăţământului, dat fiind faptul că, în domeniul educaţiei, competenţa legislativă aparţine jurisdiscţiei fiecărui land. 


Deşi nu există prevederi referitoare la agresiunea verbală, legile educaţiei din landuri conţin dispoziţii privind competenţele administrative şi acţiunile disciplinare permise profesorilor. De exemplu, art.53 din legea şcolii din landul Westfalia de Nord, prevede dreptul profesorilor de a aplica măsuri educaţionale, măsuri care includ şi mustrările. Întrucât linia de demarcaţie între mustrare şi agresiune verbală nu este clar definită, aceasta se stabileşte pentru fiecare caz în parte.
▪ Având statut de funcţionari publici, cadrele didactice sunt supuse prevederilor legilor disciplinare ce au ca obiectiv sancţionarea abaterilor disciplinare sau procedurale. 
Încălcarea de către funcţionarii publici, cu vinovăţie sau din neglijenţă, a îndatoririlor profesionale atrage angajarea răspunderii disciplinare. Potrivit legilor disciplinare, competenţa instituţională pentru propunerea aplicării unei măsuri disciplinare împotriva profesorilor aparţine jurisdicţiei autorităţii ierarhic superioare.

Ordinul disciplinar este un act administrativ ce poate fi legal contestat prin obiecţie sau, în anumite condiţii, prin apel în instanţă.

Sancţiunile disciplinare sunt:

- mustrarea scrisă;
- transferul disciplinar;
- amenda;

- reducerea drepturior salariale;

- retrogradarea în treptele de salarizare sau retrogradarea în funcţia publică;

- destituirea din funcţie.

Destituirea din funcţie se aplică numai în cazuri foarte grave şi numai dacă angajatorul/cetăţenii şi-au pierdut încrederea în funcţionarul care nu şi-a respectat îndatoririle de serviciu.
În cazul comiterii unei abateri grave, sancţionabilă cu retrogradarea sau demiterea şi privarea de dreptul de pensie, Guvernul regional înaintează cazul în faţa instanţei administrative.
▪ Sancţiuni penale ce pot avea aplicabilitate

Insulta se pedepseşte cu închisoare de până la un an sau cu amendă şi, dacă fapta se comite cu violenţă, cu închisoare de până la doi ani sau cu amendă (art.185).
Defăimarea se pedepseşte cu închisoare de până la un an sau cu amendă; dacă infracţiunea s-a comis în public sau prin distribuire de materiale scrise, cu închisoare de până la doi ani sau cu amendă (art.186).
IRLANDA
▪ Bază legală

Legea învăţământului 

Codul de conduită profesională a profesorilor 

Legea din 2001 privind Consiliul educaţiei 

▪ Conţinutul conceptului de agresiune verbală şi sancţiunile aplicabile

Agresiunea verbală poate fi încadrată în conceptul de hărţuire/şicanare (« bullying »).
Hărţuirea constituie o agresiune verbală, psihologică sau fizică repetată, comisă de o persoană/grup de persoane împotriva altor persoane.
 

Tipuri de hărţuire a elevilor de către profesori

- folosirea sarcasmului sau a insultelor în relaţia cu elevii; comentariile negative cu privire la aspectul unui elev;

- umilirea directă/indirectă a unui elev care are rezultate şcolare nesatisfăcătoare sau care prezintă alte vulnerabilităţi;

- folosirea de gesturi/expresii având ca scop intimidarea/ameninţarea elevului.

Procedura de examinare a activităţii şi conduitei cadrelor didactice care au comis abateri cuprinde mai multe etape – începând cu etapele informale şi până la cele formale – care pot avea ca rezultat recursul la acţiunea disciplinară (până la şi inclusiv demiterea). 
Acţiunea disciplinară este determinată de comiterea, de către cadrele didactice, a unei abateri/fapte reprezentând o ameninţare pentru sănătatea şi siguranţa elevilor şi/sau de neîndeplinirea corespunzătoare a sarcinilor şi obligaţiilor profesionale. 
Procedurile disciplinare pot fi declanşate pentru:

- aspecte legate de competenţa profesională;

- modul de desfăşurare a activităţii, conduita şi diverse aspecte, altele decât cele privitoare la competenţa profesională.

Orice profesor răspunde personal pentru conduita sa şi pentru modul de exercitare a activităţii. În cazul sesizării unui comportament necorespunzător, se recomandă intervenţia timpurie a structurilor ierarhice competente prin care să se preîntâmpine riscul escaladării sancţiunilor prevăzute. Directorul şcolii trebuie să depună toate eforturile pentru eliminarea neajunsurilor sesizate în activitatea şi conduita unui profesor, utilizând în acest sens metode informale, fără a se invoca necesitatea declanşării procedurii disciplinare formale. În funcţie de circumstanţe, un profesor poate fi plasat în concediu administrativ cu plată integrală pe durata investigaţiei, a audierii disciplinare/a rezultatului audierii disciplinare. 

Acţiunea disciplinară poate avea ca rezultat una din următoarele sancţiuni :

- mustrare finală scrisă ;

- amânarea acordării unei creşteri salariale ;

- retragerea unei trepte/unor trepte de salarizare ;

- suspendarea cu plată, pe o perioadă limitată şi/sau într-un anumit scop ;

- suspendarea fără plată, pe o perioadă limitată şi/sau într-un anumit scop ;

- demiterea şi demiterea imediată (fără preaviz).

▪ Potrivit art.24.3 din Legea învăţământului din 1998, suspendarea şi demiterea profesorilor intră în competenţa consiliilor de conducere ale şcolilor.

“Art.24

(…)

(3) Consiliul desemnează profesorii şi alţi angajaţi care sunt plătiţi din banii alocaţi de Parlament, pe care îi poate suspenda sau demite potrivit procedurilor agreate periodic de ministru, patron, de organizaţiile de management din domeniul şcolii, de sindicatul recunoscut şi de asociaţia profesională a profesorilor/cadrelor din învăţământ.”

Demiterea imediată
Dacă după investigarea şi audierea disciplinară se consideră că profesorul a comis o abatere gravă, Consiliul guvernatorilor are dreptul de a proceda la demiterea imediată a acestuia. Demiterea imediată semnifică demitere fără preaviz şi fără plată. 
Sunt considerate abateri grave: furtul, comportamentul violent, comportamentul obscen şi frauda.
Înainte de demiterea imediată a profesorului, trebuie consultată autoritatea angajatoare. Autoritatea angajatoare emite ordinul formal de demitere, anunţând încheierea contractului de muncă.

Plata salariului încetează la data hotărârii de demitere, iar persoana în cauză are drept de apel. Dacă apelul este admis de Comisia independentă pentru apeluri, în funcţie de natura şi conţinutul sancţiunii stabilite de aceasta (care poate fi mai mică), persoanei în cauză i se reacordă salariul şi toate drepturile de serviciu (inclusiv cele legate de pensionare) de la data hotărârii de demitere.
LETONIA
Bază legală
Codul delictelor administrative

Codul penal 

▪ Cadrele didactice au statut de funcţionari publici. Acţiunea disciplinară împotriva acestora poate fi declanşată în cazul încălcării, de către aceştia, a prevederilor legale, a regulamentelor şi procedurilor, precum şi al desfăşurării unei activităţi profesionale evident ineficiente.
În acest sens, conduita ilegală sau comportamentul lipsit de etică poate fi considerat drept încălcare a legii, dacă are drept consecinţă deteriorarea/pierderea respectului public faţă de funcţia publică.

▪ Sancţiunile pentru agresiunea verbală a profesorilor faţă de elevi sunt prevăzute în Codul delictelor administrative la art. 1722 - Abuzul fizic şi emoţional asupra copilului -   şi art.20165 -  Încălcarea drepturilor elevilor.
„Art.1722 - Abuzul fizic şi emoţional asupra copilului  

Abuzul fizic sau emoţional asupra unui copil se sancţionează cu avertisment sau cu amendă de până la 20 laţi (≈ 28 €)
.
Dacă aceleaşi contravenţii se comit din nou înăuntrul termenului de 1 an de la aplicarea unei sancţiuni administrative sau dacă acestea sunt comise de un oficial sau un angajat al statului sau al unei instituţii guvernamentale locale, se aplică sancţiunea unei amenzi cuprinse între 25 şi 50 laţi (≈ 35 € -71 €).”
„Art. 20165 - Încălcarea drepturilor elevilor
În cazul încălcării drepturilor elevilor
- managerul unei instituţii educaţionale se pedepseşte cu amendă cuprinsă între 50 şi 200 laţi (≈71 € - 284  €);
- dacă aceleaşi contravenţii se comit din nou înăuntrul termenului de 1 an de la aplicarea unei sancţiuni administrative, managerul instituţiei educaţionale se pedepseşte cu amendă cuprinsă între 200 şi 300 laţi (≈ 284 € - 427€ ).”
▪ Profesorii pot fi demişi în condiţiile prevăzute de art.101 din Codul muncii
, prin decizie a conducătorului instituţiei de învăţământ.
“Art.101 – Notificarea angajatorului privind încetarea contractului 
(1) Angajatorul are dreptul de a emite o notificare scrisă de încetare a contractului de muncă numai pe baza unor circumstanţe legate de conduita angajatului, a competenţelor acestuia sau a măsurilor economice, organizaţionale, tehnologice sau a unor măsuri de natură similară în următoarele cazuri:
(…) 

(3) în desfăşurarea activităţii, angajatul a acţionat contrar principiilor morale, iar această acţiune este incompatibilă cu continuarea unor relaţii legale de muncă;

(…)

(5) angajatul a încălcat grav reglementările de protecţie a muncii şi a pus în pericol siguranţa şi sănătatea altor persoane;

(…)»

▪ Sancţiuni penale ce pot avea aplicabilitate
Incitarea la ură din motive de naţionalism, de etnie şi de rasă se pedepseşte cu închisoare de maximum zece ani sau cu plasarea sub supravegherea serviciului de probaţiune pe o perioadă de maximum trei ani (art.78).

Defăimarea se pedepseşte cu serviciu în folosul comunităţii sau cu amendă (art.157).

Violenţa fizică şi mentală asupra unui minor se pedepseşte cu închisoare de până la cinci ani sau cu privarea temporară de libertate/serviciu în folosul comunităţii/ amendă, fiind plasată sub supravegherea serviciului de probaţiune pe o perioadă de maximum trei ani (art.174).

LITUANIA
Bază legală
Legea învăţământului 

Codul muncii 

Codul delictelor administrative

▪ Potrivit Legii învăţământului, cadrele didactice au obligaţia de a respecta drepturile şi interesele legitime ale elevilor, normele etice aprobate de instituţiile de învăţământ şi condiţiile stabilite în regulamentele unităţilor şcolare (art.49, paragraful 2, subparagrafele 3 şi 9).

Deşi reglementează modul de organizare şi de funcţionare a şcolilor, precum şi normele etice pentru personalul implicat în procesul educaţional, Legea învăţământului nu prevede sancţiuni pentru încălcarea conduitei etice. Cadrele didactice sunt supuse prevederilor în materie ale Codului muncii, Codului delictelor administrative şi, după caz, ale Codului penal.
▪ Codul muncii prevede următoarele sancţiuni disciplinare aplicabile în cazul încălcării disciplinei muncii – neîndeplinirea sau îndeplinirea necorespunzătoare a obligaţiilor de serviciu, din vina exclusivă a angajatului - (art.237):
a) mustrarea;

b) avertismentul;

c) concedierea.

La aplicarea unei sancţiuni disciplinare, se iau în consideraţie: gravitatea abaterii disciplinare şi consecinţele acesteia; gradul de vinovăţie a angajatului; circumstanţele producerii abaterii; activitatea profesională anterioară (art.238).

Actualul proiect al noului Cod al muncii – prevăzut a intra în vigoare la 1 ianuarie 2017 – instituţia răspunderii disciplinare a fost eliminată; a fost menţinută instituţia concedierii (pentru încălcarea gravă a obligaţiilor profesionale).
▪ Dacă agresiunea verbală reprezintă o gravă încălcare a îndatoririlor profesionale, potrivit Codului muncii, angajatorul are dreptul de a rezilia, fără preaviz, contractul de muncă al persoanei în cauză (art.136, paragraful 2, subparagraful 2). 

Potrivit art.235, paragraf 2, subparagraf 1, încălcarea gravă a îndatoririlor profesionale poate semnifica o conduită necorespunzătoare şi orice alt act care, direct sau indirect, încalcă drepturile constituţionale ale unei persoane.
 În aceste condiţii, agresiunea verbală poate fi asimilată cu o încălcare a drepturilor constituţionale, întrucât Constituţia interzice atingerile aduse demnităţii fiinţei umane (art.21). 

▪ În anumite circumstanţe, folosirea, în public, a unui limbaj vulgar, poate fi considerată drept tulburare a ordinii publice. În acest caz, în funcţie de gravitatea faptei, se pot aplica sancţiuni administrative şi/sau penale. 
- Potrivit Codului delictelor administrative, folosirea unui limbaj vulgar în locuri publice este calificată drept faptă de huliganism minor, contravenţie sancţionată cu amendă cuprinsă între 28 şi 86 € sau cu arest administrativ (art.174). 
De la 1 ianuarie 2017, când urmează a intra în vigoare noul Cod al delictelor administrative, art.174 se abrogă şi se înlocuieşte cu art.481 – Încălcări minore ale ordinii publice. Dispoziţiile acestui articol prevăd că, pentru limbaj/gesturi vulgare în locuri publice, hărţuire insultătoare, alte fapte intenţionate având scopul de a tulbura ordinea publică, pedeapsa este amenda cuprinsă între 30 şi 140 €. Recidiva se sancţionează cu amendă cuprinsă între 140 şi 240 €. În ultimul caz, se pot aplica şi sancţiuni administrative (de exemplu, participarea la cursuri de comunicare cu copiii pentru prevenirea comportamentului violent).

Potrivit Codului penal, aceeaşi faptă este sancţionată cu pedeapsa serviciului în folosul comunităţii, cu amendă, cu arestul la domiciliu sau cu închisoare (art.284, paragraf 2).

De la 1 ianuarie 2017, acest paragraf (paragraful 2 al art.284) va fi abrogat.

- De asemenea, agresiunea verbală poate fi considerată ca încălcare a ordinii publice/infracţiune la adresa sănătăţii şi vieţii omului.

Potrivit Codului penal, persoana care, prin comportament sfidător, ameninţări, calomnie sau acte de vandalism, dovedeşte lipsă de respect faţă de persoanele din jur sau faţă de mediul dintr-un loc public şi, în felul acesta, tulbură liniştea publică
 sau ordinea se pedepseşte cu sancţiunea serviciului în folosul comunităţii, cu amendă, cu arestul la domiciliu sau cu pedeapsă privativă de libertate pe o perioadă de maximum 2 ani  (art.284, paragraf 1).
▪ Demiterea profesorilor este reglementată de Codul muncii (art.136) în dispoziţiile referitoare la încheierea fără preaviz a contractului de muncă.

Potrivit art.136 din Codul muncii, angajatorul are dreptul de a rezilia un contract de muncă fără preaviz, dacă:

- în îndeplinirea sarcinilor, angajatul căruia în ultimele 12 luni i-a fost aplicată cel puţin o sancţiune disciplinară, dă dovadă de neglijenţă sau comite alte abateri de la disciplina muncii;
- angajatul încalcă grav îndatoririle profesionale (art.235)
.

▪ Alte sancţiuni penale cu aplicabilitate

Calomnia se pedepseşte cu amendă, cu restrângerea libertăţii sau cu arest la domiciliu sau cu închisoare de până la un an (art.154).
Insulta se pedepseşte cu amendă, cu arest la domiciliu sau închisoare de maximum un an (art.155).
MALTA
Bază legală

Codul de etică şi practică a profesorilor

Legea învăţământului 

Codul penal

▪ Agresiunea verbală împotriva elevilor nu este expres reglementată/ sancţionată de dispoziţiile legale în materie. Interdicţia şi sancţionarea acestei abateri profesionale reiese din conţinutul a 2 principii-cheie (din cele 6) ale Codului de etică şi practică a profesorilor şi din dispoziţiile art.31 din Legea învăţământului.
- Codul de etică şi practică a profesorilor
« Principiul cheie nr.2 – Menţinerea de relaţii profesionale cu elevii
Membrii corpului profesoral trebuie:

(…)

Să se comporte corespunzător cu elevii, manifestând grijă în exprimare, gesturi şi atitudini, preocupându-se să nu acţioneze în mod stânjenitor sau defăimător şi să nu folosească un limbaj abuziv sau nume ofensatoare sau să facă observaţii nepotrivite ; şi să acţioneze permanent având o atitudine şi un comportament profesional corespunzător. 

(…)

Principiul-cheie nr.5 – Activitate caracterizată de onestitate şi integritate

Membrii corpului profesoral trebuie să:

(…)

Acorde atenţie, atât în viaţa personală cât şi în cea profesională, comportamentului şi atitudinii, dat fiind impactul acestora asupra profesiei pe care o reprezintă.»
- Legea învăţământului
Potrivit art.31,  competenţa examinării şi audierii cazurilor de conduită profesională inacceptabilă/abateri profesionale, de incompetenţă/neglijenţă profesională gravă aparţine Consiliului pentru profesia de cadru didactic. 

▪ Termenii de: “abatere profesională”, “neglijenţă gravă” şi “incompetenţă” se referă la:

- obţinerea în mod fraudulos a atestatului profesional;

- încălcări ale Codului etic ;

- nerespectarea reglementărilor referitoare la standardele şi practica profesională;

- practicarea sau asumarea unei competenţe profesionale pentru care persoana în cauză nu este calificată/nu are autorizaţia de a o practica;

- exercitarea de acţiuni care sunt în detrimentul profesiei ;

- lipsa aptitudinilor profesionale.

La finalizarea anchetei declanşate, prin hotărâre, Consiliul poate decide :

- respingerea cauzei, în cazul unor dovezi favorabile profesorului;
- elaborarea unui raport de constatare a existenţei abaterii profesionale/ neglijenţei grave/incompetenţei, pe care îl transmite ministrului; raportul conţine propunerea de aplicare a uneia din următoarele sancţiuni:

- suspendarea sau anularea atestatului profesional;

- suspendarea sau anularea înregistrării parteneriatului profesoral;

- impunerea anumitor condiţii pentru atestat;

- mustrarea;

- achitarea costurilor de desfăşurare a anchetei;

- ordinul de renunţare la, reducere sau refinanţare a taxelor percepute pentru serviciile prestate.

De asemenea, în cazul în care Consiliul constată că un profesor se face vinovat de încălcarea conduitei profesionale sau a Codului de etică, acesta poate propune ministrului educaţiei sancţionarea cu amendă administrativă. 
▪ Sancţiuni penale ce pot avea aplicabilitate
Defăimarea se pedepseşte cu închisoare de până la trei luni sau cu amendă (art.252).

MAREA BRITANIE

Bază legală

- Regulile disciplinare pentru profesori (2012)

- Legea învăţământului (2002)

- Legea învăţământului (2011)

- Standardele pentru profesori

▪ Sancţiuni aplicabile pentru abateri (inclusiv pentru agresiunea verbală)

Procedura disciplinară pentru abaterile profesorilor se desfăşoară în conformitate cu dispoziţiile Codului practic privind procedurile disciplinare şi de soluţionare a plângerilor
 şi cu legislaţia în materie.

Constituie abatere profesională comportamentul/limbajul abuziv, ameninţător, discriminatoriu sau ironic folosit de un profesor în relaţiile profesionale stabilite cu elevii/în desfăşurarea activităţii didactice. 
Abaterea este definită ca fiind conduita/acţiunea care justifică declanşarea acţiunii disciplinare, dacă este comisă pentru prima oară. 

Sancţiunile şi regimul aplicabil profesorilor care au comis abateri sunt următoarele
:  

- avertismenul verbal, pentru o primă abatere minoră; aceasta se înregistrează şi se depune la dosarul personal al profesorului; sancţiunea se radiază după expirarea unui termen de şase luni;

- avertismentul scris, pentru o abatere mai serioasă sau pentru comiterea unei abateri minore după primirea unui avertisment oral; o copie a documentului se depune la dosarul personal al profesorului; sancţiunea se radiază după expirarea unui termen de nouă luni;

- avertismentul scris final, pentru comiterea unei alte abateri mai serioase; o copie a documentului se depune la dosarul personal, o altă copie se trimite Serviciului de resurse umane şi, dacă persoana în cauză nu are obiecţii, o copie se trimite şi sindicatului din care acesta face parte; sancţiunea se radiază după expirarea unui termen de 12 luni;

- concedierea cu preaviz - pentru comiterea unor noi abateri de către un profesor anterior sancţionat disciplinar cu avertisment scris final; o copie a actului de concediere se trimite Serviciului de resurse umane şi, dacă persoana în cauză nu are obiecţii, o altă copie se trimite sindicatului din care acesta face parte;

- concedierea fără preaviz, pentru comiterea unei abateri grave; se aplică de la data desfăşurării audierii disciplinare şi după consultarea Serviciului de resurse umane ; o copie a actului de concediere se trimite Serviciului de resurse umane şi, dacă persoana în cauză nu are obiecţii, o altă copie se trimite sindicatului din care acesta face parte ;

- ca alternativă la concediere, profesorilor anterior sancţionaţi cu avertisment final scris  le poate fi aplicată una din următoarele sancţiuni cu caracter punitiv: retrogradarea, transferul sau suspendarea acordării unei creşteri salariale.

Sancţiunea disciplinară impusă poate fi contestată în termen de 10 zile lucrătoare de la data primirii confirmării scrise a acţiunii disciplinare. 

▪ Ordinul de interdicţie a exercitării profesiei

Regulile disciplinare pentru profesori (2012) stabilesc procedura de emitere, de către ministrul învăţământului, a ordinului de interdicţie a exercitării profesiei de cadru didactic, în baza art.141 B(2) din Legea învăţământului (2002).
 Este o sancţiune foarte severă care se aplică numai în cazul comiterii unei/unor abateri grave, când comportamentul unui profesor devine fundamental incompatibil cu statutul de cadru didactic/nu mai respectă standardele de conduită personală şi profesională consacrate de “Standardele pentru profesori”.

Ordinele de interdicţie au două forme:

- ordine de interdicţie (permanente);
- ordine de interdicţie provizorie.
▪ Ordinul de interdicţie a exercitării profesiei – care interzice continuarea exercitării profesiei de cadru didactic în şcoli – se emite de ministrul învăţământului (direct sau la propunerea Comisiei pentru conduita profesională)  atunci când comportamentul unui profesor a devenit fundamental incompatibil cu statutul său de cadru didactic. Profesorul în cauză este înregistrat pe Lista persoanelor care au primit interdicţia de a profesa. 
Scopul primar al ordinului de interdicţie este acela de a proteja elevii, de a menţine încrederea opiniei publice în profesia de cadru didactic şi de a menţine standarde înalte în conduita profesorilor. 

În cazul constatării existenţei uneia din aceste trei situaţii – conduită profesională inacceptabilă, conduită care discreditează profesia sau o condamnare pentru săvârşirea unei infracţiuni relevante – Comisia apreciază dacă este necesară recomandarea emiterii (de către ministrul învăţământului) a ordinului de interzicere a exercitării funcţiei şi dacă interdicţia reprezintă o măsură potrivită şi proporţională cu gravitatea faptei. Deşi are un efect punitiv, ordinul de interdicţie are ca scop fundamental protecţia elevilor şi menţinerea încrederii oamenilor în profesia de cadru didactic. 

Ordinul de interdicţie este o interdicţie pe viaţă, deşi, în anumite circumstanţe, profesorul în cauză poate solicita revizuirea, după expirarea unei anumite perioade de timp. Astfel în propunerea privind emiterea ordinului de interdicţie a exercitării profesiei transmisă ministrului învăţământului, Comisia poate recomanda şi examinarea posibilităţii de a permite profesorului  căruia i s-a interzis exercitarea funcţiei să solicite, în viitor, revizuirea interdicţiei.

Criteriile de evaluare ale Comisiei pentru conduita profesională. Comisia trebuie să stabilească dacă faptele cauzei sunt reale şi dacă a  existat : 

a) o conduită profesională inacceptabilă (încălcarea gravă a standardelor comportamentale pentru profesori) ; sau 

b) o conduită care poate avea drept consecinţă discreditarea profesiei (comportament caracterizat prin comiterea unor fapte reprobabile/defăimătorii) ; 

c) o condamnare pentru comiterea unei infracţiuni specifice/relevante pentru profesia de cadru didactic. O infracţiune poate fi considerată relevantă chiar dacă nu implică o abatere comisă în procesul de învăţământ. 

La aprecierea relevanţei infracţiunii, comisia ia în considerare numeroase aspecte: natura şi gravitatea infracţiunii, circumstanţele în care s-a comis, circumstanţele atenuante şi, în comiterea infracţiunii, dacă şi în ce măsură acţiunile individuale :

- au fost contrare standardelor de conduită personală şi profesională ale profesorilor ; 

- au fost relevante în procesul de predare, de muncă cu copii şi/sau în activitatea desfăşurată într-un aşezământ şcolar ;

- au avut un anumit impact asupra siguranţei şi securităţii elevilor/altor persoane ; 

- au avut un anumit impact asupra încrederii opiniei publice în profesia de cadru didactic.

Sunt considerate « infracţiuni relevante « :actele de violenţă/terorism; actele de intoleranţă şi/sau de ură pe motiv de rasă/religie/orientare sexuală; frauda sau lipsa gravă de onestitate; furtul; posesia de droguri din clasa A; furnizarea de substanţe ilegale; activitatea sexuală; incendierea şi alte pagube penale majore; infracţiunile rutiere grave, îndeosebi cele provocate de consumul de alcool/droguri; infracţiunile grave cauzate de consumul de alcool ; infracţiunile grave care implică jocurile de noroc; posesia ilegală de arme de foc, cuţite sau alte arme; orice acte ce implică vizionarea, posesia, distribuirea sau publicarea de fotografii indecente sau de imagini sau pseudo-fotografii/imagini cu copii.

Nu sunt considerate «infracţiuni relevante»: infracţiunile rutiere minore; infracţiunile minore implicând consumul personal, în afara cadrului educaţional, de alcool sau droguri de tip B sau C; infracţiunile minore care implică jocurile de noroc; cazurile minore şi izolate de furt.

▪ Ordinele de interdicţie provizorie

Scopul ordinelor de interdicţie provizorie adoptate de ministrul învăţământului este acela de a împiedica exercitarea profesiei de către un cadru didactic, până în momentul examinării dosarului de către Comisia pentru conduita profesională.

Ministrul învăţământului emite un ordin de interdicţie provizorie dacă: există o dovadă certă că reclamaţia privind comiterea abaterii este bine fundamentată; constată că ordinul este necesar pentru a se asigura protecţia copiilor, a părinţilor şi a personalului şcolar; este necesar pentru apărarea interesului public. 

Când se impune un ordin de interdicţie provizorie, profesorul în cauză este informat în scris că ordinul se aplică imediat. Dacă profesorul este angajat, angajatorul va fi, de asemenea, informat în scris asupra impunerii ordinului de interdicţie provizorie, pentru a lua măsurile necesare.

După emiterea ordinului, persoana în cauză este înscrisă pe «Lista persoanelor care au primit interdicţia de a profesa». 
Persoana căreia i s-a impus un ordin de restricţie provizorie nu are drept de recurs la Înalta Curte. 
Totuşi, ministrul trebuie să revizuiască ordinul în termen de 6 luni de la data emiterii ordinului şi, ulterior, la intervale de şase luni, dacă în fiecare caz, profesorul depune o cerere scrisă de revizuire care conţine şi motivele cererii.

OLANDA
Bază legală
Legea din 2006 privind profesia de cadru didactic

Legea privind siguranţa în şcoli

Codul penal 

▪ Nu există reglementări exprese referitoare la abuzul verbal al profesorilor faţă de elevi.

Legea privind siguranţa în şcoli reglementează modalităţile de asigurare a securităţii sociale, psihice şi fizice a elevilor. Potrivit acestei legi, fiecare şcoală îşi stabileşte un protocol/plan de asigurare a securităţii în scoală, care conţine şi măsurile ce pot fi aplicate în cazul unui comportament inacceptabil al profesorilor.

▪ Respectând cadrul legal instituit de Legea din 2006 privind profesia de cadru didactic, fiecare şcoală stabileşte măsurile disciplinare aplicabile în cazul unor abateri comise de profesori :
- avertismentul; 
- mustrarea scrisă; 
- suspendarea.

▪ Pentru abuzurile verbale grave care întrunesc elementele constitutive ale unei infracţiuni, au aplicabilitate prevederile Codului penal în materie.

Sancţiuni penale ce pot avea aplicabilitate

Defăimarea se pedepseşte cu închisoare de maximum 6 luni sau cu amendă de 8.100 € (art.261). 

Insulta se pedepseşte cu închisoare de maximum 3 luni sau cu amendă de 4.050 € (art.266).

Intimidarea se pedepseşte cu închisoare de maximum doi ani sau cu amendă de 20.250 € (art.283).

POLONIA

Bază legală

Legea din 1991 privind sistemul învăţământului

Legea din 1999 privind implementarea reformei învăţământului

Legea din 1982 – Carta profesorilor

Codul penal 

▪ Legea învăţământului nu conţine prevederi exprese referitoare la protecţia elevilor faţă de violenţa fizică şi mentală exercitată de profesori în şcoală.

Protecţia copiilor şi a tinerilor împotriva violenţei fizice şi mentale (precum şi a hărţuirii sexuale) este prevăzută de legile civile şi penale, aplicabile şi cadrelor didactice.

Art.4 din Legea privind sistemul învăţământului reglementează standardele generale ale conduitei profesorilor faţă de elevi: “În toate activităţile didactice şi educaţionale desfăşurate cu copiii, profesorii trebuie să acţioneze cu grijă şi consideraţie pentru interesul, sănătatea şi ţinuta morală a copiilor şi să respecte demnitatea acestora. “
Prevederea impune fiecărui membru al personalului din învăţământ (profesori, educatori, tutori) obligaţia de a respecta demnitatea elevului şi interdicţia de a nu folosi nicio formă de violenţă verbală, fizică sau de hărţuire faţă de copii.

▪ Nu există sancţiuni expres stipulate pentru agresarea verbală împotriva elevilor. Nicio sancţiune nu poate fi aplicată unui profesor numai pentru abaterea constând în abuz verbal. 
Profesorul care a comis un act de violenţă împotriva unui elev este supus unei sancţiuni disciplinare aplicată de Comisia de disciplină sau unei pedepse stabilite de instanţa penală.

a) Sancţiunile disciplinare reglementate de Carta Profesorilor sunt :

- mustrarea cu avertisment ;

- concedierea ;
- concedierea cu interzicerea temporară a exercitării profesiei pe o perioadă de trei ani ;

- excluderea din profesie.

Potrivit art.75 din Carta profesorilor, aceste sancţiuni pot fi aplicate în cazurile de atingere adusă demnităţii profesiei de cadru didactic şi al neîndeplinirii îndatoririlor profesionale enumerate la art.6 al Cartei.

b) Unele cazuri de agresiune verbală ale profesorilor împotriva elevilor pot atrage angajarea răspunderii penale. De exemplu, art.190.a din Codul penal, care incriminează hărţuirea, are aplicabilitate şi în cazurile de agresiune verbală exercitată în sălile de curs.

Prevederile penale destinate protecţiei faţă de formele extreme de violenţă sau hărţuire fizică, mentală şi sexuală sunt cuprinse în următoarele capitole ale Codului penal : Capitolul XIX – Infracţiuni împotriva vieţii şi sănătăţii; Capitolul XXV – Infracţiuni împotriva libertăţii sexuale şi a decenţei; Capitolul XXVI – Infracţiuni împotriva familiei şi a tutelei.
c) Protecţia demnităţii, libertăţii şi sănătăţii elevilor poate face obiect al legii civile. Astfel, art.23 şi 24 din Codul civil, care reglementează protecţia intereselor personale ale omului, pot fi interpretate şi ca norme prin care se interzice agresarea verbală şi fizică a elevilor.
 

«Art.23

Interesele personale ale omului, îndeosebi sănătatea, libertatea, demnitatea, libertatea de conştiinţă, numele sau pseudonimul, imaginea, secretul corespondenţei, inviolabilitatea locuinţei şi realizările ştiinţifice, artistice, inovatoare sunt protejate de legea civilă, independent de protecţia consacrată de alte reglementări.

Art.24
(1) Orice persoană ale cărei interese personale sunt ameninţate de acţiunile altei persoane poate cere încetarea acestora, cu excepţia celor care nu sunt ilegale. În caz de încălcare, aceasta poate solicita autorului faptei ilegale să întreprindă acţiunile necesare pentru înlăturarea efectelor produse, şi îndeosebi ca persoana în cauză să facă o declaraţie cu formă şi conţinut corespunzător. În condiţiile prevăzute de prezentul Cod, aceasta poate solicita şi o despăgubire bănească sau plata unei anumite sume de bani destinată unei cauze publice. 
(2) Dacă încălcarea unui interes personal provoacă o vătămare financiară, partea vătămată poate cere repararea prejudiciului în conformitate cu principiile generale. »
▪ Sancţiuni penale ce pot avea aplicabilitate
Hărţuirea morală se pedepseşte cu închisoare de maximum 3 ani (art.190.a).

Infracţiunea de rele tratamente (fizice sau mentale) se pedepseşte cu închisoare între 3 luni şi 5 ani (art.207).

Insulta se pedepseşte cu arestul la domiciliu/amendă, cu arest la domiciliu sau închisoare de maximum un a ; în funcţie de circumstanţele comiterii, pedeapsa poate fi amenda, arestul la domiciliu sau închisoare de maximum un an (art.216).
PORTUGALIA

Bază legală

Legea nr.51/2012 privind statutul elevilor şi etica şcolară 

Decretul-lege nr.41/2012 privind cariera de profesor

Legea nr.35/2014 privind funcţiile publice
▪ Potrivit normelor generale din legislaţia în materie - Legea nr.51/2012 privind statutul elevilor şi etica şcolară – siguranţa şi securitatea fizică şi morală a elevilor constituie imperative ale managementului şcolar (art.7(1), literele a) şi j)). Ca urmare, este interzis abuzul fizic sau verbal comis de un profesor împotriva unui elev, deşi acest lucru nu este prevăzut în mod expres,.
Din principiile care stau la baza activităţii cadrelor didactice, consacrate de Decretul-lege nr.41/2012 privind cariera de profesor - respectarea demnităţii elevilor, prevenirea proceselor de excludere şi discriminare, impunerea disciplinei şi exercitarea autorităţii didactice în mod riguros, imparţial şi obiectiv, promovarea bunăstării elevilor - reiese cu claritate interdicţia exercitării oricărui abuz fizic/verbal.
▪ În principiu, cadrelor didactice le sunt aplicabile prevederile legale referitoare la funcţionarii şi agenţii din cadrul administraţiilor centrale, regionale şi locale.
Încălcarea, de către cadrele didactice, a atribuţiilor profesionale – prevăzute la art.10 al Legii nr.41/2012 –, şi implicit agresiunea verbală, conduce la aplicarea măsurilor disciplinare prevăzute de lege :
- avertismentul scris (sancţiune aplicată de organul de conducere al unităţii de învăţământ) ;

- amenda, suspendarea sau disponibilizarea (sancţiuni aplicate de directorii şcolari regionali) ;

- excluderea din învăţământ (sancţiune aplicată de ministrul educaţiei).
▪ Sancţiunea excluderii din învăţământ se impune de ministrul educaţiei, în funcţie de gradul de ilegalitate şi de vinovăţie în încălcarea, prin acţiune sau inacţiune, a obligaţiilor prevăzute la art.10 al Legii nr.41/2012 şi de Legea nr.35/2014 privind funcţiile publice.
▪ Încălcarea dreptului oricărei persoane la respectarea onoarei şi demnităţii poate fi sancţionată penal. Astfel, art.180 şi 181 din Codul penal incriminează defăimarea şi insulta, pedepsele prevăzute fiind închisoarea de până la 6 luni sau amenda şi, respectiv, închisoarea de până la 3 luni sau amenda.
SLOVACIA
Bază legală

Legea nr.245/2008 privind educaţia

Codul penal 

▪ Nu există prevederi specifice referitoare la agresarea verbală a elevilor de către profesori. 
Relaţiile dintre profesori şi elevi sunt reglementate de Legea nr.245/2008 privind educaţia, potrivit căreia copilul sau elevul are dreptul la respect şi la protecţie faţă de violenţa fizică, psihică şi sexuală (art.144).
De asemenea, Regulamentul intern al fiecărei şcoli guvernează aspecte privind: drepturile şi obligaţiile copiilor, elevilor şi reprezentanţilor legali ai acestora în şcoală, relaţiile reciproce dintre elevi şi relaţiile cu corpul profesoral şi cu angajaţii şcolii; condiţiile necesare pentru asigurarea siguranţei şi sănătăţii copiilor şi elevilor şi protecţia acestora împotriva fenomenelor socio-patologice, a discriminării sau violenţei (art.153).

▪ Reglementările în vigoare nu prevăd sancţiuni exprese pentru agresiunile verbale. 
Conducerea şcolilor stabileşte sancţiunile disciplinare care pot fi luate împotriva cadrelor didactice: avertisment, avertisment scris sau suspendare.
Sancţiuni penale ce pot avea aplicabilitate
Punerea în pericol a unui copil se pedepseşte cu închisoare de până la doi ani (art.205).
Defăimarea se pedepseşte cu închisoarea de până la doi ani; în funcţie de circumstanţele comiterii infracţiunii, pedeapsa poate fi închisoare de la 1 la 5 ani sau de la 3 la 8 ani (art.373).
SLOVENIA

Bază legală

Codul muncii 

Codul penal 

▪ Legislaţia în materie nu conţine dispoziţii referitoare la sancţiunile aplicabile în caz de abuz verbal al  profesorilor faţă de elevi.

▪ Întrucât agresiunea verbală constituie o formă de manifestare a violenţei faţă de copii, sancţiunea se stabileşte în funcţie de gravitatea conţinutului faptei şi de circumstanţele comiterii acesteia. În cazul abuzului verbal/fizic al unui profesor faţă de un elev, profesorul poate fi sancţionat în condiţiile prevăzute de Codul muncii. Dacă agresiunea verbală întruneşte elementele unei infracţiuni penale, poate fi angajată răspunderea penală a cadrului didactic în cauză.

▪ Angajarea răspunderii unui cadru didactic (în condiţiile prevăzute de Codul muncii) intervine în cazul în care fapta comisă constituie o încălcare a obligaţiilor contractuale/de muncă. 

Sancţiunile reglementate de Codul muncii sunt următoarele :
- concedierea cu preaviz (înainte de încheierea legală a contractului de muncă) ;

- concedierea din culpa angajatului ;

- concedierea fără preaviz (concedierea extraordinară) ;

- sancţiunea disciplinară : mustrarea/amenda/privarea de anumite avantaje.

Potrivit art.175 din Legea privind relaţiile de muncă, sancţiunile disciplinare – mustrarea, amenda sau privarea de anumite avantaje - sunt prevăzute în contractul colectiv de muncă. 

▪ Contractul de muncă al unui cadru didactic poate înceta potrivit procedurii şi în condiţiile prevăzute de Codul muncii. Decizia privind iniţierea unei astfel de proceduri şi tipul procedurii de demitere intră în competenţa exclusivă a angajatorului (a şcolii).

Concedierea unui cadru didactic poate avea loc numai prin procedură ordinară sau extraordinară. 
Procedura ordinară

Angajatorul poate decide concedierea din culpa angajatului numai dacă poate dovedi existenţa unui motiv valid (angajatul a încălcat obligaţiile contractuale sau alte obligaţii prevăzute în contract) şi a unei încălcări grave care face imposibilă continuarea activităţii în condiţiile prevăzute în contractul de muncă. Anterior concedierii din culpa angajatului, angajatorul are obligaţia de a notifica, în scris, angajatului, necesitatea îndeplinirii obligaţiilor profesionale şi posibilitatea sa de a-l demite în cazul unei recidive, în termen de 1 an.

Procedura extraordinară

Concedierea fără preaviz presupune îndeplinirea următoarelor două condiţii : existenţa a cel puţin un motiv prevăzut de lege pentru concedierea extraordinară ; demonstrarea, de către angajator, a imposibilităţii menţinerii în funcţie a angajatului până la termenul de expirare a contractului de muncă.

▪ Sancţiuni penale ce pot avea aplicabilitate
Insulta se pedepseşte cu amendă sau cu închisoare de până la trei luni; dacă fapta sa comis prin intermediul mijloacelor media/în cadrul unei adunări publice, pedeapsa este amenda sau închisoarea de maximum şase luni (art.158). 
Ofensa se pedepseşte cu amendă sau cu închisoare de maximum şase luni (159).

Defăimarea se pedepseşte cu amendă sau cu închisoare de maximum trei luni (160).

Calomnia cu amendă sau cu închisoare de maximum trei luni (161).
SUEDIA
Bază legală

Legea învăţământului
Legea antidiscriminare

Codul penal

Codul muncii

▪ Nu există prevederi legale specifice referitoare la protecţia elevilor faţă de agresiunile verbale comise de profesori în şcoli. 

Dar, o astfel de conduită a profesorilor intră sub incidenţa dispoziţiilor cuprinse în diferite legi. Astfel :

- Legea învăţământului (Capitolul 6, art.9) interzice expres personalului didactic să aplice elevilor şi studenţilor un tratament degradant/abuziv, conferind şcolii competenţa examinării şi a stabilirii de măsuri corespunzătoare în cazul apariţiei unor astfel de cazuri.

Un rol important în acest sens îl are Reprezentantul copiilor şi al elevilor, care are atribuţia de a contracara tratamentul degradant, discriminarea şi hărţuirea copiilor şi studenţilor. Acesta examinează plângerile referitoare la tratamentul degradant şi poate reprezenta copiii/elevii în instanţă.
- Legea antidiscriminare interzice discriminarea de gen, identitate, exprimare, etnie, religie/credinţă, vârstă sau handicap. Încălcarea prevederilor acestei legi se aduce la cunoştinţa Ombudsman-ului pentru egalitate, care poate cere despăgubiri de la persoana care s-a făcut vinovată de discriminare. 
- În anumite circumstanţe, abuzul verbal poate constitui infracţiunea penală de defăimare/insultă/ameninţare ilegală, care se pedepseşte potrivit prevederilor Codului penal. 
- Codul muncii reglementează sancţiunea concedierii/concedierii fără preaviz a angajaţilor care nu îşi îndeplinesc sarcinile profesionale sau care au un comportament profesional şi personal necorespunzător.
▪ Ca urmare a reformei învăţământului din anul 2011 (care a vizat perfecţionarea profesională a cadrelor didactice şi îmbunătăţirea calităţii serviciilor educaţionale), numai profesorii certificaţi sunt eligibili pentru titularizare permanentă. Deciziile de certificare a profesorilor se adoptă de Agenţia naţională pentru educaţie.
În cazul în care un cadru didactic îşi exercită necorespunzător atribuţiile sau dovedeşte că nu este potrivit pentru exercitarea acestei profesii, sancţiunile care pot fi adoptate de Consiliul disciplinar al profesorilor din cadrul Agenţiei naţionale pentru educaţie sunt :

- retragerea certificării;

- avertismentul.

▪ Sancţiuni penale ce pot avea aplicabilitate
În funcţie de circumstanţele în care s-a comis, defăimarea se pedepseşte cu: amendă/amendă sau închisoare de până la doi ani/amendă sau închisoare de maximum 6 luni (Capitolul 5, art.1 - 4).
UNGARIA

▪ Bază legală

Legea CXC din 2011 privind învăţământul public
Contractul colectiv de muncă pentru profesori
Codul penal 

▪ Legea CXC din 2011 privind învăţământul public – prevede dreptul copiilor/elevilor la protecţie împotriva violenţei fizice şi mentale (art.46.2):

“Personalitatea, demnitatea umană şi drepturile copiilor trebuie respectate; acestora trebuie să li se asigure protecţie împotriva  violenţei fizice şi mentale. Copiii şi elevii nu pot fi supuşi pedepselor corporale, torturii sau unui tratament crud sau umilitor. »

▪ Legislaţia nu prevede sancţiuni exprese pentru agresiunea verbală împotriva elevilor.

▪ De la 1 ianuarie 2014, abaterile profesionale ale cadrelor didactice sunt stipulate în Contractul colectiv de muncă pentru profesori. 

Sancţiunile aplicabile, care trebuie să fie proporţionale cu gravitatea abaterii săvârşite, sunt
 :

- avertismentul verbal;

- mustrarea scrisă;

- neacordarea salariului pe o perioadă de maximum 6 luni;

- excluderea din funcţia publică. 

▪ Sancţiuni penale ce pot avea aplicabilitate
Hărţuirea se pedepseşte cu închisoare de maximum un an (art.222).

Defăimarea se pedepseşte, în funcţie de circumstanţele comiterii, cu închisoare de maximum un an/maximum doi ani (art.226).

Calomnia se pedepseşte cu închisoare de maximum un an (art.227).

ANEXĂ

PREVEDERI  RELEVANTE  DIN  CODUL  PENAL
AUSTRIA
“Art.185 – Insulta

Insulta se pedepseşte cu închisoare de până la un an sau amendă, iar dacă este comisă prin violenţă, cu închisoare de până la doi ani sau cu amendă.

Art.186 – Calomnia

Acela care susţine sau răspândeşte informaţii referitoare la o altă persoană, de natură a-l denigra sau a-l discredita în faţa opiniei publice, se pedepseşte, dacă acestea nu se dovedesc a fi adevărate, cu închisoare de până la un an sau cu amendă şi, dacă acest act a fost comis în public sau prin răspândirea de înscrisuri, cu închisoare de până la doi ani sau cu amendă.

Art.187 – Defăimarea

Acela care, cu bună ştiinţă, afirmă sau răspândeşte un neadevăr în legătură cu altă persoană, prin care îl denigrează sau îl discreditează în faţa opiniei publice sau prin care îi poate periclita credibilitatea, se pedepseşte cu închisoare de până la doi ani sau cu amendă, iar dacă actul a fost comis în public, într-o adunare sau prin răspândire de înscrisuri, cu închisoare de până la doi ani sau cu amendă.”

BELGIA

«Ameninţarea

Art.327

Acela care, fie verbal, fie în scris, anonim sau semnat, cu ordin sau sub condiţie, a ameninţat cu comiterea unui atac împotriva persoanei sau proprietăţilor, care este incriminat penal, se pedepseşte cu închisoare de la şase luni la cinci ani şi cu amendă cuprinsă între 100 şi 500 €”
“Art.330-bis

În cazurile menţionate la articolele 327-330, se dublează minimul pedepselor prevăzute la aceste articole dacă persoana căreia i se adresează ameninţările de atac sau căreia i se furnizează informaţii false referitoare la un atac este o persoană a cărei vulnerabilitate din cauza vârstei, a stării de gravidie, a unei boli, infirmităţi sau unei deficienţe fizice sau mentale este evidentă sau este cunoscută de autorul faptelor.”
“Hărţuirea

Art.442- bis

Acela care hărţuieşte o persoană, cunoscând sau trebuind să fi cunoscut că ar afecta grav prin acest comportament liniştea persoanei în cauză, se pedepseşte cu închisoare de la 15 zile la doi ani şi cu amendă cuprinsă între 50 şi 300 € sau numai cu una din aceste sancţiuni.

Dacă faptele prevăzute la paragraful 1 sunt comise împotriva unei persoane a cărei situaţie de vulnerabilitate din cauza vârstei, a stării de gravidie, a unei boli, infirmităţi sau deficienţe fizice sau mentale este evidentă sau este cunoscută de autorul faptelor, se dublează pedeapsa minimă prevăzută la paragraful 1. 

Art.442- terţ

În cazurile prevăzute la art.442-bis, minimul pedepselor corecţionale prevăzute la acest articol se poate dubla, în cazul în care mobilul delictului îl constituie ura, dispreţul sau ostilitatea faţă de o persoană din cauza rasei, a culorii pielii, a ascendenţei, a originii naţionale sau etnice, a naţionalităţii, sexului, orientării sexuale, stării sale civile, naşterii, vârstei, averii, convingerii religioase sau filozofice, stării de sănătate prezente sau viitoare, unui handicap, limbii, convingerii sale politice, convingerii sale sindicale, unei caracteristici fizice sau genetice sau originii sale sociale.

Calomnia

Art.443

Acela care, în cazurile indicate mai jos, a reproşat cu rea-credinţă altei persoane un fapt precis, de natură a aduce atingere onoarei acesteia sau a-l expune dispreţului public, şi care nu a fost probat, se face vinovat de calomnie, dacă legea permite dovada faptului reproşat şi defăimare, dacă legea nu admite această probă.

(Dacă fapta reproşată o constituie pactizarea cu inamicul în cursul ostilităţilor, fie ajutându-l cu soldaţi, bărbaţi, bani, alimente, arme, muniţii sau orice fel de materiale, fie procurându-i sau facilitându-i prin orice fel de mijloc, intrarea, menţinerea sau sejurul pe teritoriu, fără să fi fost constrâns sau să i se fi cerut acest lucru, dovada este întotdeauna admisibilă şi poate fi făcută prin orice mijloc de drept).
Dacă dovada este considerată ca fiind suficientă, fapta imputată nu se pedepseşte.

Art.444

Vinovatul se pedepseşte cu închisoare între 8 zile şi un an şi cu amendă cuprinsă între 26 şi 200 €, dacă reproşurile au fost făcute :

- în cadrul unor întâlniri sau în locuri publice ; sau

- în prezenţa mai multor persoane, într-un loc nepublic, dar deschis unui anumit număr de persoane având dreptul de a se aduna sau de a-l frecventa ; sau
- într-un loc oarecare, în prezenţa persoanei ofensate şi a martorilor; sau
- prin înscrisuri tipărite sau nu, prin imagini sau embleme afişate, distribuite sau vândute, puse în vânzare sau expuse privirilor publicului; sau, în sfârşit
- prin înscrisuri care nu sunt făcute publice, dar sunt adresate sau comunicate mai multor persoane.”
DANEMARCA

“Capitolul 27 – Atingeri aduse onoarei personale şi anumitor drepturi individuale

Art.267

Orice persoană care aduce atingere onoarei unei alte persoane prin cuvinte sau comportament ofensiv sau care face sau răspândeşte afirmaţii de natură a-l discredita în faţa concetăţenilor, se pedepseşte cu amendă sau cu închisoare de până la 4 luni.

Art.268

Dacă o afirmaţie a fost făcută sau răspândită cu maliţiozitate, sau dacă cel care a făcut-o nu are un temei rezonabil să o considere ca fiind adevărată, acesta se face vinovat de defăimare, iar pedeapsa închisorii menţionată la art.267 al prezentei legi poate fi mărită cu maximum doi ani.”

FINLANDA

„Capitolul 24 – Infracţiuni împotriva vieţii private, a liniştii publice şi a reputaţiei personale

“Art.9 – Defăimarea

(1) Persoana care:

1. răspândeşte informaţii false sau face insinuări false referitoare la altă persoană, provocând astfel acesteia daune sau suferinţe sau supunând-o dispreţului, sau

2. discreditează o persoană într-o altă manieră decât cea menţionată la paragaful 1)

se pedepseşte, pentru defăimare, cu amendă.

(2) De asemenea, persoana care răspândeşte informaţii false sau face insinuări false referitoare la o persoană decedată, provocând astfel suferinţe unei persoane apropiate decedatului se pedepseşte pentru defăimare.

(3) Criticile aduse activităţilor desfăşurate de o persoană în domeniul politic, al afacerilor, al funcţiei publice, al ştiinţei, artei sau în orice alt domeniu similar de activitate publică şi care în mod evident nu depăşesc limitele nu constituie defăimare în sensul prevăzut la paragraful 1), punctul 2.

(4) Nici o apreciere referitoare la un aspect de importanţă generală nu se consideră defăimare, dacă prezentarea acesteia, luând în considerare conţinutul, drepturile altor persoane şi alte circumstanţe, nu depăşeşte în mod clar limitele considerate ca fiind acceptabile.”

“Capitolul 25 – Infracţiuni împotriva libertăţii persoanei

Articolul 7 - Ameninţarea
Persoana care ameninţă o altă persoană cu arma sau în orice alt mod în aşa fel încât persoana astfel ameninţată are motive justificate să creadă că siguranţa sau bunurile sale sau cele ale altei persoane sunt într-un mare pericol se pedepseşte cu amendă sau cu închisoare de până la doi ani, dacă o altă dispoziţie legală nu prevede, pentru acest act, o pedeapsă mai severă.” 

FRANŢA

«Ameninţarea

Art.222-18-1

Ameninţările prevăzute la alineatul 1 al art.222-17 care sunt comise cu referire la apartenenţa sau non-apartenenţa, reală sau presupusă, a victimei la o etnie, naţie, rasă sau la o anumită religie se pedepsesc cu închisoare de doi ani şi amendă de 30.000 €, ameninţările prevăzute la paragraful doi al prezentului articol şi la paragraful unu al articolului 222-18 se pedepsesc cu închisoare de cinci ani şi cu amendă de 75.000 €, iar cele prevăzute la paragraful doi al art.222-18 se pedepsesc cu 7 ani de închisoare şi cu amendă de 100.000 €. Se aplică aceleaşi pedepse dacă aceste ameninţări sunt pronunţate vis-à-vis de orientarea sau identitatea sexuală reală sau presupusă a victimei.

Art.222-18-2

Persoanele juridice declarate responsabile penal, în condiţiile prevăzute de art.121-2, pentru infracţiunile definite de prezentul paragraf, sunt pasibile, în afară de amenda aplicată potrivit modalităţilor prevăzute la art.131-38, de
 :

1° (Abrogat)

2° pedepsele prevăzute la punctele 2° - 9° ale art.131-39 (N.A. la punctul 2° al art.131-39 este prevăzută interdicţia, cu titlu definitiv sau pentru o perioadă de cinci sau mai mulţi ani, exercitării directe sau indirecte a unei sau mai multor activităţi profesionale sau sociale)

(…)

Interdicţia prevăzută la punctul 2° al art.131-39 se referă la activitatea în exercitarea căreia a fost comisă infracţiunea. »
« Hărţuirea morală

Art.222-33-2

Fapta de a hărţui o persoană prin aluzii răutăcioase sau comportamente repetate având ca obiect sau ca efect degradarea condiţiilor de muncă susceptibilă de a aduce atingere drepturilor şi demnităţii acestuia, de a-i altera sănătatea fizică sau mentală sau de a compromite viitorul său profesional, se pedepseşte cu doi ani de închisoare şi cu amendă de 30.000 €.
(…) »
« Art.225-14

Fapta de a supune o persoană, a cărei vulnerabilitate sau stare de dependenţă este vizibilă sau cunoscută de autor, unor condiţii de muncă sau de cazare incompatibile cu demnitatea umană se pedepseşte cu cinci ani de închisoare şi cu amendă de 150.000 €. »
GERMANIA
“ Art.185 - Insulta
Insulta se pedepseşte cu închisoare de până la un an sau cu amendă şi, dacă fapta se comite cu violenţă, cu închisoare de până la doi ani sau cu amendă.
Art.186 – Defăimarea

Acela care, în mod intenţionat şi în cunoştinţă de cauză, susţine sau răspândeşte informaţii despre o altă persoană, care îl pot defăima sau care îi pot afecta negativ imaginea în ochii opiniei publice, se pedepseşte, cu excepţia cazului în care se dovedeşte că acestea sunt adevărate, cu închisoare de până la un an sau cu amendă şi, dacă infracţiunea a fost comisă în public sau prin distribuire de materiale scrise, cu închisoare de până la doi ani sau cu amendă. »
LETONIA
« Art.78 – Incitarea la ură din motive de naţionalism, de etnie şi de rasă
(1) Persoana care comite cu intenţie fapte îndreptate spre incitarea la ură din motive de naţionalism, de etnie şi de rasă se pedepseşte cu închisoare de până la trei ani, cu arest la domiciliu, cu sancţiunea muncii în folosul comunităţii sau cu amendă.
(2) Pentru persoana care comite astfel de fapte ce sunt însoţite de violenţă sau ameninţări, sau dacă faptele sunt comise de un grup de persoane, de un oficial al statului sau de un angajat conducător al unei companii sau organizaţii, sau dacă sunt săvârşite prin utilizarea sistemelor de procesare automată a datelor, pedeapsa prevăzută este închisoarea de până la cinci ani, cu sau fără plasarea sub supravegherea serviciului de probaţiune pe o perioadă de maximum trei ani. »
« Art.157 - Defăimarea

(1) Persoana care, în mod intenţionat, distribuie în public informaţii nereale, sub formă tipărită sau altfel reproduse, precum şi oral, cunoscând faptul că acestea sunt false şi defăimătorii pentru o altă persoană, se pedepseşte cu sancţiunea muncii în folosul comunităţii sau cu amendă.
(2) Pentru defăimare în presă, pedeapsa este arestul la domiciliu, sancţiunea muncii în folosul comunităţii sau amenda. » 
« Art.174 – Acte de cruzime şi violenţă asupra unui minor
(1) Persoana care aplică un tratament crud sau violent unui minor, provocându-i astfel o suferinţă fizică sau mentală, şi de care victima este financiar sau în alt mod dependentă, fără a se produce consecinţele prevăzute la art.125 şi 126 din prezenta lege, se pedepseşte cu închisoare de până la trei ani,  cu arest la domiciliu, cu sancţiunea muncii în folosul comunităţii, sau cu amendă, fiind plasată sub supravegherea serviciului de probaţiune pe o perioadă de maximum trei ani.

(2) Persoana care săvârşeşte asemenea fapte împotriva unui minor, se pedepseşte cu închisoare de până la cinci ani, cu arest la domiciliu, cu sancţiunea muncii în folosul comunităţii, sau cu amendă, fiind plasată sub supravegherea serviciului de probaţiune pe o perioadă de maximum trei ani. »
LITUANIA
« Art.154 – Calomnia
(1) Persoana care răspândeşte informaţii false despre altă persoană, care pot provoca dispreţuirea sau umilirea acesteia sau submina încrederea în aceasta, se pedepseşte cu amendă, cu arest la domiciliu sau închisoare de maximum un an.

Art.155 - Insulta

(1) Persoana care, în public, umileşte, în mod abuziv, o altă persoană, printr-o faptă, printr-o vorbă sau în scris, se pedepseşte cu amendă, cu arest la domiciliu sau cu închisoare de maximum un an.
(2) Se consideră că persoana care insultă o altă persoană într-o altă manieră decât în public, a comis un delict şi este pedepsită cu sancţiunea muncii în folosul comunităţii, cu amendă sau cu arest.

(3) Persoana răspunde pentru faptele prevăzute la prezentul articol, numai după depunerea plângerii prealabile, de către victimă, de către reprezentantul acesteia sau la cererea procurorului. »
MALTA

“Art.252 – Defăimarea

(1) Acela care, în scopul distrugerii sau vătămării reputaţiei unei persoane, adresează acesteia insulte prin cuvinte, gesturi, printr-un înscris sau desen, sau în orice alt mod, se pedepseşte cu închisoare de maximum trei luni sau cu amendă.

(2) Dacă defăimarea constă în expresii vagi sau reproşuri nedeterminate, sau în cuvinte sau fapte care sunt doar indecente, făptuitorul este pasibil de pedepsele stabilite pentru contravenţii.

(3) Defăimarea comisă prin înscrisuri, efigii sau desene, divulgate sau expuse publicului se pedepseşte cu închisoare de maximum un an.

(4)(…) »
OLANDA
“Art.261 - Defăimarea
(1) Persoana care, susţinând un anumit fapt, aduce atingere în mod intenţionat onoarei, reputaţiei unei alte persoane, cu intenţia evidentă de a face publică această declaraţie, se face vinovată de infracţiunea de defăimare şi se pedepseşte cu închisoare de până la 6 luni sau cu amendă de 8.100 €.

(…)”

“Art.266 – Insulta
 (1) Orice insultă, care nu are caracterul unei calomnii sau al unei defăimări, exprimată în mod intenţionat în public, verbal, în scris sau prin intermediul unei imagini, sau în mod verbal împotriva unei persoane în prezenţa acesteia sau prin orice alt act, sau prin intermediul unei alte metode scrise sau o imagine trimisă sau oferită constituie defăimare simplă şi se pedepseşte cu închisoare de până la 3 luni sau cu amendă de 4.050 €. 

(2) Actele care au ca scop exprimarea unei opinii privind protecţia interesului public şi care, în acelaşi timp, nu sunt destinate provocării unei alte infracţiuni sau nu provoacă o infracţiune în alt mod decât cel rezultat din această intenţie, nu se pedepsesc ca şi defăimare simplă.”

“Art.284 – Intimidarea
(1) Orice persoană care:

(…)

2° Îndeamnă o altă persoană să acţioneze sau să se abţină de la anumite acte sau să tolereze anumite acte prin ameninţare cu calomnierea sau defăimarea se pedepseşte cu închisoare de până la doi ani sau cu amendă de 20.250 €.

(2) În cazul definit la paragraful 2°, urmărirea penală a acestei infracţiuni grave se pune în mişcare pe baza plângerii depuse de persoana împotriva căreia a fost comisă.”

POLONIA

« Art.190 a

Orice persoană care, prin hărţuirea persistentă a unei persoane sau a unei rude apropiate acesteia provoacă un sentiment justificat de teamă sau aduce atingere gravă vieţii private a altei persoane se pedepseşte cu închisoare de până la 3 ani. 

(…)”
“Art.207:

(1) Orice persoană care aplică rele tratamente mentale sau fizice unei persoane apropiate sau unei persoane dependentă permanent sau temporar de făptuitor, un minor sau o persoană vulnerabilă din cauza stării mentale sau fizice, se pedepseşte cu închisoare între 3 luni şi 5 ani.

(2) Dacă fapta prevăzută la paragraful (1) este comisă cu cruzime, făptuitorul se pedepseşte cu închisoare între 1 şi 10 ani.

(3) Dacă fapta prevăzută la paragraful (1) are drept consecinţă încercarea de sinucidere a persoanei vătămate, făptuitorul se pedepseşte cu închisoare între 2 şi 12 ani. »

“Art.216
(1) Acela care insultă în public o altă persoană prezentă sau absentă, sau cu intenţia ca insulta să ajungă la această persoană, se pedepseşte cu amendă sau cu arest la domiciliu.

(2) Acela care insultă o altă persoană prin intermediul media se pedepseşte cu amendă, cu arest la domiciliu sau cu închisoare de maximum un an.

(3) Dacă insulta a fost cauzată de comportamentul provocator al persoanei insultate, sau dacă persoana insultată a răspuns încălcând inviolabilitatea personală sau cu o insultă reciprocă, instanţa poate renunţa la pronunţarea unei pedepse.

(4) În cazul unei condamnări pentru infracţiunea prevăzută la paragraful (2), instanţa poate decide impunerea unei plăţi compensatorii în beneficiul persoanei vătămate, al Crucii Roşii Poloneze sau al unei alte cauze sociale indicate de persoana vătămată.

(5) Urmărirea penală se pune în mişcare la cererea persoanei în cauză. »
SLOVACIA

“Art.205 – Punerea în pericol a unui copil

(1) Persoana care pune în pericol un copil, pe care are obligaţia legală de a-l îngriji şi care nu este capabil să ceară ajutor, într-un loc în care viaţa sau sănătatea copilului nu este pusă în pericol, se pedepseşte cu închisoare de până la doi ani.

(2) Făptuitorul se pedepseşte cu închisoare între doi şi şase ani, dacă săvârşeşte infracţiunea prevăzută la paragraful 1)

a) acţionând într-un mod grav, sau

b) împotriva unui copil sub 3 ani. “
“Art.373 - Defăimarea
(1) Fapta unei persoane de a face afirmaţii false despre o altă persoană, care pot aduce o atingere gravă reputaţiei, carierei şi familiei, pot tulbura relaţiile familiale ale acestuia sau pot provoca un alt prejudiciu grav se pedepseşte cu închisoare de până la doi ani.

(2) Făptuitorul se pedepseşte cu închisoare între 1 şi 5 ani, dacă săvârşeşte infracţiunea prevăzută la paragraful 1,

a) şi, prin comiterea acesteia, provoacă un prejudiciu substanţial ;

b) dintr-un anumit motiv ;

c) în public, sau

d) în afaceri, acţionând într-un mod grav.

(3) Făptuitorul se pedepseşte cu închisoare între 3 şi 8 ani, dacă săvârşeşte infracţiunea prevăzută la paragraful 1,

a) şi, prin comiterea acesteia, provoacă pagube foarte mari, sau

b) dacă fapta sa reprezintă cauza pentru care persoana şi-a pierdut locul de muncă, a dat faliment sau a divorţat. « 
SLOVENIA

“Art.158 - Insulta 

(1) Orice persoană care insultă o altă persoană se pedepseşte cu amendă sau cu închisoare de până la trei luni. 

(2) Dacă infractiunea prevăzută la paragraful anterior s-a comis prin intermediul presei, radioului, televiziunii, prin alte mijloace de informare publică sau într-o adunare publică,  faptuitorul se pedepseşte cu amendă sau cu închisoare de până la şase luni.

(3) Orice persoană care adresează jigniri unei alte persoane, într-o lucrare ştiinţifică, literară sau artistică, în scop critic sau în exercitarea atribuţiilor oficiale, într-un articol de ziar, în cursul unei activităţi politice sau sociale, sau pentru apărarea unui drept sau beneficiu, nu se pedepseşte dacă modalitatea de exprimare a cuvintelor sau a circumstanţele demonstrează că exprimarea nu a fost peiorativă. 

(4) Dacă partea vătămată a răspuns cu insultă la insultă, instanţa poate pedepsi ambele părţi, una din părţi sau le poate achita.

Art. 159 - Ofensa

(1) Orice persoană care afirmă sau răspândeşte informaţii false despre o altă persoană, care sunt de natură a aduce atingere onoarei sau reputaţiei acesteia şi despre care are cunoştinţă că sunt false, se pedepseşte cu amendă sau cu închisoare de până la şase luni. 

(2) Dacă infracţiunea prevăzută la paragraful anterior s-a comis prin intermediul presei, radioului, televiziunii, altor mijloace de informare publică sau într-o adunare publică, făptuitorul se pedepseşte cu amendă sau cu închisoare de până la un an. 

(3) Dacă informaţiile prezentate sau diseminate sunt de natură a avea consecinţe grave pentru persoana astfel vătămată, făptuitorul se pedepseşte cu închisoare de până la doi ani. 

Art.160 - Defăimarea

(1) Orice persoană care afirmă sau transmite informaţii false despre o altă persoană, care sunt de natură a aduce atingere onoarei sau reputaţiei acesteia, se pedepseşte cu amendă sau cu închisoare de până la trei luni. 

(2) Dacă infracţiunea prevăzută la paragraful anterior s-a comis prin intermediul presei, radioului, televiziunii, prin alte mijloace de informare publica sau într-o adunare publică, făptuitorul se pedepseşte cu amendă sau cu închisoare de până la şase luni. 

(3) Dacă informaţiile prezentate sau diseminate sunt de natură a avea consecinţe grave pentru persoana astfel vătămată, făptuitorul se pedepseşte cu amendă sau cu închisoare de maximum un an. 

(4) Făptuitorul care dovedeşte veridicitatea afirmaţiilor sale sau faptul că a avut motive rezonabile să creadă în veridicitatea acestora, nu poate fi pedepsit pentru defăimare, dar poate fi pedepsit pentru insultă (art.158) sau pentru acuzaţii false (art.162). 

(5) Veridicitatea oricărei afirmaţii privind comiterea, de către o persoană, a unei infracţiuni pentru care făptuitorul este urmărit penal ex officio, poate fi dovedită numai prin hotărâre judecătorească definitivă. Pentru dovedirea acestor afirmaţii, se permit alte probe numai dacă urmărirea penală sau procesul în instanţă nu este posibil sau nu este permis. 

(6) Dacă defăimarea prin care se susţine că partea vătămată a comis o infracţiune penală, pentru care făptuitorul este urmărit penal ex officio, a fost comisă în condiţiile prevăzute la paragraful 3 al articolului 158 din prezentul Cod penal, făptuitorul nu se pedepseşte pentru defăimare, chiar în absenţa unei hotărâri judecătoreşti definitive, dacă poate dovedi că a avut un motiv justificat să creadă că ceea ce a afirmat sau a transmis a fost adevărat. 

Art. 161 - Calomnia

(1) Orice persoană care face afirmaţii sau transmite orice informaţie referitoare la viaţa personală sau de familie a altei persoane, care este de natură să aducă atingere onoarei şi reputaţiei acesteia, se pedepseşte cu amendă sau cu închisoare de maximum trei luni. 

(2) Dacă infracţiunea prevăzută la paragraful anterior s-a comis prin intermediul presei, radioului, televiziunii, altor mijloace de informare publică sau în adunare publică, făptuitorul se pedepseşte cu amendă sau cu închisoare de până la şase luni.

(3) Dacă modul în care s-au făcut sau răspândit afirmaţiile este de natură a avea consecinţe grave asupra persoanei defăimate, făptuitorul se pedepseşte cu amendă sau cu închisoare de până la un an. 
(4) Cu excepţia cazurilor prevăzute la paragraful 5 al prezentului articol, este interzisă stabilirea, în faţa instanţei, a veridicităţii sau caracterului fals al afirmaţiilor despre viaţa personală sau de familie a unei persoane.

(5) Orice persoană care, în exercitarea îndatoririlor oficiale, a activităţii politice sau sociale, a apărării unui drept sau a protecţiei unor beneficii justificate, afirmă sau transmite informaţii privind viaţa personală sau de familie al altei persoane, nu se pedepseşte dacă dovedeşte veridicitatea afirmaţiilor sale sau că a avut motive rezonabile să creadă în veridicitatea celor susţinute sau transmise. »

SUEDIA

“Capitolul 5 – Defăimarea
Art.1

Fapta unei persoane de a acuza o altă persoană de săvârşirea unei infracţiuni sau de o atitudine reprobabilă ori de a furniza informaţii cu intenţia de a o expune oprobriului public constituie infracţiunea de defăimare şi se pedepseşte cu amendă.

Fapta nu se pedepseşte dacă afirmaţiile sunt făcute în legătură cu exercitarea funcţiei sau dacă, în circumstanţe determinate, furnizarea informaţiilor a fost argumentată sau dacă persoana care acuză poate demonstra că informaţiile sunt adevărate ori au motive întemeiate.

Art.2

Dacă infracţiunea definită în art.1 este considerată gravă, atunci pedeapsa este amenda sau închisoarea de până la 2 ani.

La aprecierea gravităţii faptei se ia în considerare dacă informaţiile/afirmaţiile, prin conţinutul lor, prin scopul răspândirii lor sau prin alte moduri, au fost exprimate cu intenţia de aduce prejudicii importante.
Art.3

Fapta unei persoane de a calomnia o altă persoană, prin cuvinte jignitoare, prin acuzaţii sau printr-o altă atitudine insultătoare, se pedepseşte cu amendă, dacă fapta nu se pedepseşte potrivit prevederilor de la art.1 sau art.2. 

Dacă infracţiunea este gravă, se pedepseşte cu amendă sau închisoare de maximum 6 luni.

Art.4

(…)

Art.5

Pentru infracţiunile prevăzute la Secţiunile 1-3, acţiunea penală se pune în mişcare la plângerea prealabilă a părţii vătămate. Dacă, deşi partea vătămată depune plângere, dar, din motive speciale, punerea în mişcare a acţiunii penale este necesară pentru apărarea unui interes public, atunci procurorul poate întocmi dosarul de urmărire penală pentru:

1) defăimare sau defăimare gravă;

2) atitudine jignitoare faţă de o persoană aflată în exerciţiul funcţiei;

3) atitudine jignitoare faţă de o persoană prin aluzii privind rasa, culoarea pielii, naţionalitatea, etnia sau apartenenţa religioasă, sau

4) atitudine jignitoare faţă de o persoană prin aluzii privind înclinaţiile homosexuale ale acesteia.
(…)

Conform art. 5 paragraf 1 (…), dacă partea vătămată are sub 18 ani, acţiunea penală se pune în mişcare de către procuror în aceleaşi condiţii în care partea vătămată depune plângerea. »
UNGARIA

“Art.222 – Hărţuirea

(1) Orice persoană care are un comportament menit să intimideze o altă persoană, să tulbure intimitatea acesteia sau să o perturbe, sau să provoace un stres emoţional unei alte persoane, sau să hărţuiască, cu regularitate, o altă persoană, se face vinovată de comiterea unei infracţiuni care se pedepseşte cu închisoare de maximum un an, cu condiţia ca fapta să nu fi avut ca rezultat o infracţiune penală mai gravă. 

(2) (…).

(3) Orice persoană care comite un act de hărţuire

a) (…);

b) împotriva unei persoane aflate în grija, custodia, supravegherea sau tratamentul său;

c) sau face abuz de poziţia sa de încredere, autoritate sau influenţă asupra victimei se pedepseşte cu închisoare de maximum doi ani în cazul prevăzut la paragraful (1) sau cu închisoare de maximum trei ani în cazul prevăzut la paragraful (2).

Art.226 - Defăimarea

(1) Orice persoană care dă publicităţii, în scris sau oral, o informaţie ofensatoare pentru bunul nume sau reputaţia unei persoane sau care foloseşte o expresie ce se referă direct la informaţia menţionată, se face vinovată de comiterea unui delict pedepsit cu închisoare de maximum un an.

(2) Pedeapsa este închisoarea de maximum doi ani, dacă defăimarea se săvârşeşte :

- cu maliţiozitate premeditată sau dintr-un motiv maliţios;

- în mod oral, în faţa unui public larg ; sau

- cu provocare de daune semnificative asupra intereselor persoanei în cauză. 
Art.227 – Calomnia

(1) Orice persoană care, în afară de fapta prevăzută la art.226, face o declaraţie publică falsă, oral sau în orice alt mod :

a) cu intenţia de a aduce atingere reputaţiei profesionale a acesteia; sau

b) de a-l calomnia în faţa unui public larg comite un delict pedepsit cu închisoare de până la un an.

(2) Orice persoană care comite un act de defăimare prin atac fizic se pedepseşte potrivit prevederilor de la paragraful (1). »

� Centrul European de Cercetare şi Documentare Parlamentară este un organism de cooperare interparlamentară şi de promovare a schimburilor de informaţii, idei şi experienţă între parlamentele naţionale ale statelor din Europa (îndeosebi), aflat sub egida Parlamentului European şi a Consiliului Europei. 


Camera Deputaţilor face parte din această structură europeană de informare şi documentare parlamentară. 





� “Art.31


(…)


(3) Personalul din învățământul preuniversitar trebuie să aibă o ținută morală demnă, în concordanță cu valorile pe care trebuie să le transmită elevilor, o vestimentație decentă și un comportament responsabil. 


(4) Personalului din învățământul preuniversitar îi este interzis să desfășoare acțiuni de natură să afecteze imaginea publică a elevului, viața intimă, privată și familială a acestuia.


(5) Personalului din învățământul preuniversitar îi este interzis să aplice pedepse corporale, precum și să agreseze verbal, fizic sau emoțional elevii și/sau colegii. »





� Criminal Code


http://germanlawarchive.iuscomp.org/?p=752


� Décret du 6 juin 1994 fixant le statut des membres du personnel subsidié de l'enseignement officiel subventionné


http://www.ecoles.cfwb.be/acadintercsjtn/EThAPE/STATUT.pdf


� Arrêté royal fixant le statut des membres du personnel directeur et enseignant, du personnel auxiliaire d'éducation, du personnel paramédical des établissements d'enseignement, gardien, primaire, spécialisé, moyen, technique, de promotion sociale et artistique de l'Etat, des internats dépendant de ces établissements et des membres du personnel du service d'inspection chargé de la surveillance de ces établissements


http://www.gallilex.cfwb.be/document/pdf/02689_010.pdf


� Arrêté du Gouvernement de la Communauté française donnant force obligatoire à la décision de la Commission paritaire communautaire de l'enseignement fondamental officiel subventionné du 14 mars 2013 fixant le cadre du règlement de travail


http://www.gallilex.cfwb.be/document/pdf/39040_000.pdf


� Puterea organizatoare a unei instituţii de învăţământ este autoritatea în cadrul căreia persoanele fizice sau juridice, publice sau private îşi asumă responsabilitatea. Puterile organizatoare sunt oficiale (publice) sau libere (private).


Puterile organizatoare publice sunt : Federaţia Wallonie-Bruxelles, provinciile, oraşele, comunele, Comisia Comunitară franceză.


� Code pénal


http://www.ejustice.just.fgov.be/cgi_loi/loi_a1.pl?sql=dt=%27code%20penal%27&language=fr&rech=1&tri=dd%20as%20rank&numero=1&cn=1867060801&caller=image_a1&fromtab=loi&la=f#Art.326


� The Criminal Code


https://www.unodc.org/tldb/pdf/Denmark_Criminal_Code_2005.pdf


� Legea privind şcolile primare şi cele secundare


https://www.riigiteataja.ee/en/eli/ee/508012016005/consolide/current


� Child Protection Act


https://www.riigiteataja.ee/en/eli/506052015001/consolide


� Basic Education Act:


http://www.finlex.fi/fi/laki/kaannokset/1998/en19980628.pdf


� Criminal Code of Finland:


http://www.finlex.fi/fi/laki/kaannokset/1889/en18890039.pdf


� Code de l’éducation


https://www.legifrance.gouv.fr/affichCode.do?cidTexte=LEGITEXT000006071191&dateTexte=20160518


� Loi n° 83-634 du 13 juillet 1983 portant droits et obligations des fonctionnaires. Loi dite loi Le Pors


https://www.legifrance.gouv.fr/affichTexte.do?cidTexte=JORFTEXT000000504704


� Code pénal


https://www.legifrance.gouv.fr/affichCode.do?cidTexte=LEGITEXT000006070719&dateTexte=20160518


� Statutul general al funcţionarilor statului este format din 4 legi de reglementare, fiecare dintre acestea constituind un titlu al statutului. 


- Dispoziţii generale


Titlul I – Legea nr.83-634 din 13 iulie 1983 privind drepturile şi obligaţiile funcţionarilor


- Funcţia publică a statului


Titlul II – Legea nr.84-16 din 11 ianuarie 1984 referitoare la dispoziţiile statutare privind funcţia publică de stat


- Funcţia publică teritorială


Titlul III – Legea nr.84-53 din 26 ianuarie 1984 referitoare la dispoziţiile statutare privind funcţia publică teritorială


- Funcţia publică din aşezămintele de sănătate


Titlul IV – Legea nr.86-33 din 9 ianuarie 1986 referitoare la funcţia publică exercitată în aşezămintele de sănătate


� Legea nr.84-16 din 11 ianuarie 1984 privind dispoziţiile statutare referitoare la funcţia publică de stat nu conţine nici o definiţie a incompetenţei profesionale. Aceasta a fost precizată de jurisprudenţă. În toate cazurile, agentul nu îşi îndeplineşte obligaţiile nu ca urmare a unui comportament deliberat, ci din cauza incapacităţii de a-şi îndeplini funcţiile în mod corespunzător, ceea ce distinge clar incompetenţa profesională de abatere.


(Loi n° 84-16 du 11 janvier 1984 portant dispositions statutaires relatives à la fonction publique de l'Etat,  . Version consolidée au 06 mai 2016)


https://www.legifrance.gouv.fr/affichTexte.do?cidTexte=JORFTEXT000000501099


� École supérieure de l'éducation nationale, L'insuffisance ou la faute professionnelle, Proposé par Antony TAILLEFAIT, Maître de conférences de droit public – Université d’Angers 


� HYPERLINK "http://www.esen.education.fr/fileadmin/user_upload/Modules/Ressources/Outils/cas_juridiques/cas_licenciement/cas_licenciement.pdf" ��http://www.esen.education.fr/fileadmin/user_upload/Modules/Ressources/Outils/cas_juridiques/cas_licenciement/cas_licenciement.pdf� 


� Competenţa legată este situaţia în care, în baza legilor şi a textelor regulamentare, administraţia este obligată să decidă într-un anumit mod, fără a avea posibilitatea de a opta. Când sunt îndeplinite condiţiile prevăzute de textele legale, administraţia trebuie să ia decizia care i se impune.


� German Criminal Code


https://www.gesetze-im-internet.de/englisch_stgb/englisch_stgb.html


� Education Act, 1998


http://www.irishstatutebook.ie/eli/1998/act/51/enacted/en/html


� Code of Professional Conduct for Teachers


http://www.teachingcouncil.ie/en/Publications/Professional-Standards/Code-of-Professional-Conduct-for-Teachers.pdf


� Teaching Council Act, 2001


http://www.irishstatutebook.ie/eli/2001/act/8/enacted/en/print


� Department of Education and Skills, Anti-Bullying Procedures for Primary and Post-Primary Schools


https://www.education.ie/en/Publications/Policy-Reports/Anti-Bullying-Procedures-for-Primary-and-Post-Primary-Schools.pdf





� Latvian Administrative Violations Code � HYPERLINK "http://www.vvc.gov.lv/export/sites/default/docs/LRTA/Likumi/Latvian_Administrative_Violations_Code.doc" �http://www.vvc.gov.lv/export/sites/default/docs/LRTA/Likumi/Latvian_Administrative_Violations_Code.doc� 


� Criminal law of the Republic of Latvia


http://www.legislationline.org/documents/section/criminal-codes/country/19


� De la 1 ianuarie 2014, Letonia a trecut la moneda unică europeană.


� Labour Law


� HYPERLINK "http://www.vvc.gov.lv/export/sites/default/docs/LRTA/Likumi/Labour_Law.doc" �http://www.vvc.gov.lv/export/sites/default/docs/LRTA/Likumi/Labour_Law.doc�


� Law of the Republic of Lithuania on Education


�HYPERLINK "http://www3.lrs.lt/pls/inter3/dokpaieska.showdoc_l?p_id=407836"�http://www3.lrs.lt/pls/inter3/dokpaieska.showdoc_l?p_id=407836�  


� Labour Code of the Republic of Lithuania


http://www3.lrs.lt/pls/inter2/dokpaieska.showdoc_e?p_id=191770


� Potrivit Legii învăţământului, fiecare şcoală stabileşte normele etice aplicabile membrilor comunităţii şcolii (art.43, paragraful 3). Comunitatea şcolii este formată din profesori, elevi, părinţii elevilor şi alţi angajaţi ai şcolii, legaţi prin relaţiile profesionale din şcoală şi prin scopurile educaţionale comune (art.3, paragraful 11).





� La 1 ianuarie 2017, urmează a intra în vigoare un nou Cod al muncii. Dispoziţiile noii reglementări nu mai fac referire la răspunderea disciplinară, dar păstrează instituţia concedierii unui angajat ca urmare a comiterii unor grave abateri profesionale.


� Potrivit jurisprudenţei, tulburarea liniştii/ordinii publice în situaţiile prevăzute la paragraful 1 al art.284 există atunci când :


- persoanele prezente se simt grav umilite sau şocate ;


- fapta provoacă spaimă mare sau agitaţie ;


- un eveniment public este întrerupt.


� “Art.235


(…)


(2)


Încălcarea gravă a îndatoririlor profesionale poate implica:


1) o conduită necorespunzătoare faţă de vizitatori sau clienţi şi orice alte fapte care, direct sau indirect, încalcă drepturile constituţionale ale unei persoane ;


2) dezvăluirea de secrete de stat, profesionale, comerciale sau tehnologice sau comunicarea acestora unei întreprinderi rivale ;


3) participarea la activităţi care, potrivit legislaţiei în vigoare, a regulamentelor profesionale, a acordurilor colective şi a contractelor de drept, sunt incompatibile cu funcţiunile activităţii ;


4) folosirea avantajului funcţiei pentru a obţine un folos ilegal pentru sine sau pentru alte persoane sau pentru alte scopuri personale, comportament arbitrar sau birocraţie ;


5) încălcarea principiului de oportunităţi egale sau hărţuirea sexuală a colegilor, subordonaţilor sau clienţilor ;


6) refuzul de a prezenta informaţii în cazul în care legile, alte acte de reglementare sau regulamente interne instituie obligaţia de a le prezenta, sau prezentarea în mod voit de informaţii false ;


7) fapte care prezintă elemente de furt, fraudă, delapidare, primirea de foloase necuvenite, chiar şi în cazul în care aceste activităţi nu implică răspunderea penală sau administrativă a angajatului ;


8)  în cazul în care, în timpul programului de muncă, angajatul se află sub influenţa alcoolului, a narcoticelor sau substanţelor toxice, cu excepţia cazurilor în care intoxicaţia a fost cauzată de procesele industriale ale întreprinderii;


9) absenţa de la muncă întreaga zi/tură fără motiv întemeiat ;


10) refuzul de a efectua controlul medical, dacă aceste controale sunt obligatorii ;


11) alte abateri care constituie încălcări grave ale procedurilor în vigoare. »


� Criminal Code of the Republic of Lithuania


http://www.legislationline.org/documents/section/criminal-codes


� The Code of Ethics and Practice for Teachers


http://education.gov.mt/en/resources/documents/teachers%20resources/teachers%20code%20of%20ethics%20en.pdf


� Education Act


http://www.justiceservices.gov.mt/DownloadDocument.aspx?app=lom&itemid=8801


� Criminal Code


http://www.justiceservices.gov.mt/DownloadDocument.aspx?app=lom&itemid=8574


� The Teachers’ Disciplinary (England) Regulations 2012


� HYPERLINK "http://www.legislation.gov.uk/uksi/2012/560/made" ��http://www.legislation.gov.uk/uksi/2012/560/made�


Teacher misconduct - Disciplinary procedures for the teaching profession, Published 18 April 2016


� HYPERLINK "https://www.gov.uk/government/uploads/system/uploads/attachment_data/file/517168/Disciplinary-Procedures-for-the-teaching-profession_-_updated_20160418.pdf" ��https://www.gov.uk/government/uploads/system/uploads/attachment_data/file/517168/Disciplinary-Procedures-for-the-teaching-profession_-_updated_20160418.pdf�


� Education Act 2002


http://www.legislation.gov.uk/ukpga/2002/32/contents


� Education Act 2011


http://www.legislation.gov.uk/ukpga/2011/21/section/8


� Teachers’ Standards, Guidance for school leaders, school staff and governing bodies


https://www.gov.uk/government/uploads/system/uploads/attachment_data/file/301107/Teachers__Standards.pdf





� Code of Practice on Disciplinary and Grievance Procedures


http://www.acas.org.uk/media/pdf/f/m/Acas-Code-of-Practice-1-on-disciplinary-and-grievance-procedures.pdf


� Five Council, Managing People, Disciplinary


http://www.snct.org.uk/library/1312/DI08%20Disciplinary%20Policy%20and%20Procedure%20(LNCT03)%20-%20Teaching.pdf


� Legea învăţământului (2011) conferă ministrului învăţământului competenţa de a reglementa profesia de cadru didactic şi de a ţine evidenţa profesorilor cărora li s-a interzis exercitarea acestei profesii.


� Sancţiunea nu se aplică pentru abaterile minore săvârşite de profesori, care intră în competenţa de examinare, soluţionare şi sancţionare a  autorităţilor locale abilitate (de regulă, a angajatorilor). 


� Dutch Criminal Code


�HYPERLINK "http://www.ejtn.eu/PageFiles/6533/2014%20seminars/Omsenie/WetboekvanStrafrecht_ENG_PV.pdf"��http://www.ejtn.eu/PageFiles/6533/2014%20seminars/Omsenie/WetboekvanStrafrecht_ENG_PV.pdf�


� Penal Code


https://www.imolin.org/doc/amlid/Poland_Penal_Code1.pdf


� Criminal Code


file:///C:/Documents%20and%20Settings/lucretia.iordache/My%20Documents/Downloads/Slovakia_CC_2005_en%20(1).pdf


� Employment Relationship Act


http://www.mddsz.gov.si/en/legislation/veljavni_predpisi/zdr_1/#c16979


� Criminal Code


http://www.policija.si/eng/images/stories/Legislation/pdf/CriminalCode2009.pdf


� The Swedish Penal Code


http://www.government.se/government-policy/judicial-system/the-swedish-penal-code/


� Act C of 2012 on the Criminal Code


http://www.refworld.org/pdfid/4c358dd22.pdf


� Sancţiunile se aplică de către angajator, reprezentat la Centrul educaţional Klebelsberg.


� « Art.121-2


Persoanele juridice, cu excepţia Statului, răspund penal, în condiţiile prevăzute la articolele 121-4 – 121-7, pentru infracţiunile comise, în numele lor, de organele sau reprezentanţii acestora.


(…)


Răspunderea penală a persoanelor juridice nu exclude răspunderea penală a persoanelor fizice autoare sau complice la aceleaşi fapte, sub rezerva dispoziţiilor de la paragraful 4 al art.121-3. »

